Bemærkninger til forslaget

**Almindelige bemærkninger**

**1. Indledning**

Inatsisartutlov nr. 19 af 3. december 2012 om koncession til turistvirksomhed i udvalgte landområder trådte i kraft den 1. januar 2013. Inatsisartutloven er ændret ved Inatsisartutlov nr. 15 af 3. juni 2015. Inatsisartutloven som ændret omtales i det følgende som turismekoncessionsloven.

Turismekoncessionsloven har således været i kraft og er blevet anvendt i mere end 10 år.

På grundlag af erfaringerne med anvendelsen af turismekoncessionsloven og turismekoncessioner anses det for hensigtsmæssigt at foretage nogle ændringer og enkelte præciseringer af loven. Blandt andet for bedre at varetage hensynene til, at koncessioner til turistvirksomhed meddeles til personer og virksomheder med nok tilknytning til Grønland, at rettighedshavere efter koncessioner i større omfang anvender grønlandske arbejdstagere og leverandører, og at rettighedshavere betaler skatter og afgifter til Grønlands Selvstyre.

De generelle erfaringer og ønsket om mulighed for mere kommunal og lokal deltagelse i eller delvist overtagelse af myndighedsbehandlingen efter loven gør det også hensigtsmæssigt at foretage ændringer i turismekoncessionsloven.

Formålet med forslaget er at gennemføre nogle ændringer og præciseringer af nogle af bestemmelserne i turismekoncessionsloven og at indføre nogle nye bestemmelser om nogle bestemte forhold, herunder forholdene nævnt ovenfor. Det har også været hensigten med forslaget at gøre det mere klart og gennemsigtigt, hvordan myndighedsbehandlingen efter turismekoncessionsloven skal foregå, og hvilke forhold der skal lægges vægt på i forbindelse dermed.

**2. Hovedpunkter i forslaget**

Forslaget skaber to nye mulige supplerende ordninger for myndighedsbehandling efter turismekoncessionsloven og vedrørende turismekoncessioner.

Den ene ordning omfatter Naalakkersuisuts mulighed for oprettelse og brug af et bedømmelsesudvalg for koncessioner til turistvirksomhed. Bedømmelsesudvalgets medlemmer vil være fra Naalakkersuisut og den eller de kommuner, hvori et område omfattet af et koncessionskrav eller en koncession til turistvirksomhed er beliggende. Formålet med denne ordning er at give kommunen eller kommunerne mulighed for at deltage i myndighedsbehandlingen efter turismekoncessionsloven og vedrørende turismekoncessioner. I forbindelse dermed er formålet også at fastsætte en ordning og procedurer, som giver Naalakkersuisut mulighed for at indhente, inddrage og drøfte mere lokalt forankrede synspunkter i myndighedsbehandlingen.

Den anden ordning omfatter Naalakkersuisuts fastsættelse af bestemmelser om, at en eller flere bestemte kommuner skal varetage bestemte opgaver og beføjelser efter Inatsisartutloven, hvis en eller flere kommuner anmoder derom. Formålet med denne ordning er at give kommunen eller kommunerne mulighed for at varetage det meste af myndighedsbehandlingen efter turismekoncessionsloven og vedrørende turismekoncessioner.

Forslaget præciserer bestemmelserne om procedurer og krav for meddelelse af koncessioner til turistvirksomhed og supplerer dem med enkelte yderlige bestemmelser derom. Det præciseres blandt andet med de ændrede bestemmelser, hvornår et koncessionskrav skal finde anvendelse, og at Naalakkersuisut kan fastsætte bestemmelser derom. Det har til formål at sikre, at områder omfattet af koncessionskrav i højere grad kan benyttes til turismeaktiviteter, indtil der meddeles en koncession og efter en koncessions ophør.

Det præciseres blandt andet også af de ændrede bestemmelser, at der for en udbudsprocedure om meddelelse af en koncession til turistvirksomhed kan fastsættes mindstekrav til bestemte forhold. Mindstekravene kan omfatte ansøgerens sagkundskab, finansielle formåen og måden, hvorpå ansøgeren har til hensigt at foretage levering af det eller de omfattede turistprodukter. Mindstekravene kan også omfatte ansøgerens udførelse eller konkrete og nærmere planlægning af udførelse af aktiviteter vedrørende markedsføring, udbud, salg og levering af samme type eller typer turistprodukter i området omfattet af koncessionskravet. Sådanne mindstekrav kan fastsættes blandt andet med henblik på at sikre, at der kun meddeles koncessioner til ansøgere, der mindst besidder et vist niveau af de forskellige kompetencer og kapaciteter og har et vist økonomisk grundlag for at kunne udbyde, sælge og levere de omfattede turistprodukter.

Endvidere følger det af de ændrede bestemmelser, at det ved vurderingen af personer og virksomheder, som ansøger om meddelelse af en koncession til turistvirksomhed, tillægges selvstændig betydning, om ansøgeren har tidligere erfaring med udbud, salg og levering af turistprodukter eller andre lignende ydelser i Grønland og i det område, der er omfattet af koncessionskravet. Det vil medføre en fordel for mere lokale ansøgere, som har sådan tidligere erfaring i Grønland og i det konkrete område, i forhold til ansøgere, som kun har sådan tidligere erfaring i andre lande end Grønland.

Forslaget præciserer bestemmelserne om krav til rettighedshavere efter koncessioner til turistvirksomhed og supplerer dem med enkelte yderlige bestemmelser derom.

Forslaget præciserer og ændrer i et vist omfang bestemmelserne om, at rettighedshavere efter koncessioner skal være personer og virksomheder med nok tilknytning til Grønland.

Desuden følger det af de ændrede bestemmelser, at en rettighedshaver generelt ikke må have ubetalt forfalden gæld på mere end 100.000 kr. til Naalakkersuisut eller andre offentlige myndigheder i Grønland. Det følger også af de ændrede bestemmelser, at rettighedshaveren ikke må have tilsidesat væsentlige sikkerhedsmæssige forpligtelser eller forskrifter. Det følger videre af de ændrede bestemmelser, at en rettighedshaver i de seneste 5 år ikke må være straffet eller sanktioneret for nogle bestemte alvorlige forhold, og at en rettighedshaver i de seneste 5 år ikke må have undladt at opfylde forpligtelser efter koncessioner til turistvirksomhed eller andre tilladelser i Grønland.

Forslaget præciserer og klargør bestemmelserne om, at Naalakkersuisut kan fastsætte bestemmelser og vilkår om meddelelse af koncessioner til turistvirksomhed og om meddelte koncessioner, aktiviteter efter dem og forhold i forbindelse dermed.

Forslaget fastsætter nye bestemmelser om, at Naalakkersuisut kan fastsætte bestemmelser og vilkår om en rettighedshavers pligt til at ansætte og anvende grønlandske arbejdstagere og anvende grønlandske leverandører af varer og tjenesteydelser ved udførelsen af aktiviteter efter koncessionen. Bestemmelserne varetager hensynet til, at rettighedshavere efter koncessioner i større omfang anvender grønlandske arbejdstagere og leverandører.

Forslaget fastsætter også nye bestemmelser om, at Naalakkersuisut kan fastsætte bestemmelser og vilkår om en rettighedshavers pligt til at rapportere om forhold vedrørende skatter og afgifter og til at betale skatter og afgifter. Bestemmelserne varetager hensynet til, at rettighedshavere betaler skatter og afgifter til Grønlands Selvstyre.

Det præciseres i forslaget, hvilke forhold rettighedshaverens aktivitetsplan skal indeholde, herunder at planen blandt andet skal indeholde en plan for, hvordan rettighedshaveren vil sikre tilstrækkelig finansiel formåen til at opfylde sine forpligtelser ved koncessionens ophør. Det kan medføre, at rettighedshaveren skal stille sikkerhed overfor Naalakkersuisut med henblik på at sikre, at rettighedshaveren kan finansiere oprydning efter sine egne aktiviteter.

Forslaget indeholder også nogle nye bestemmelser, om at Naalakkersuisut skal godkende enhver overdragelse af en koncession til turistvirksomhed med henblik på at sikre, at den nye rettighedshaver opfylder ethvert krav til et være rettighedshaver efter turismekoncessionsloven. Forslaget fastsætter også nye bestemmelser om, at tilsvarende skal gælde, hvis rettighedshaverselskabet sammenlægges (fusioneres) med et andet selskab eller adskilles (spaltes) i flere selskaber.

Endvidere indeholder forslaget nye bestemmelser, om at en koncession til turistvirksomhed ikke kan meddeles til en ansøger, hvis det ikke er foreneligt med væsentlige samfundsmæssige forhold eller interesser, herunder væsentlige udenrigspolitiske, forsvarspolitiske eller sikkerhedspolitiske forhold eller interesser. Det medfører, at Naalakkersuisut konkret kan undlade at meddele en koncession til en ansøger alene af den grund, at det vil være stridende mod væsentlige samfundsmæssige forhold eller interesser.

I forslaget fastsættes også nogle nye bestemmelser om lovvalg og tvisteløsning vedrørende koncessioner til turistvirksomhed.

Nogle af forslagets ændrede og nye bestemmelser svarer til eller ligner i et vist omfang bestemmelser i råstofloven og det forslag til Inatsisartutlov om mineralaktiviteter (mineloven), som var i offentlig høring i perioden fra den 23. november til den 22. december 2022.

Forslaget har ikke til hensigt at ændre Inatsisartutlovens anvendelsesområde.

Loven finder fortsat anvendelse på blandt andet koncessioner til turistvirksomhed, som kan omfatte alle former for turistaktiviteter og turistprodukter. Det kan for eksempel være betalingsfiskeri med fiskestang efter fjeldørred (salvelinus alpinus), betalingsjagt, isbjørnesightseeing, andre sightseeingture, andre turistture, skisport, hundeslædekørsel, snescooterkørsel og andre turistaktiviteter.

Loven finder fortsat anvendelse i landområder, vandområder, herunder elve og søer, og havområder, herunder fjorde.

Loven finder for eksempel anvendelse på koncessioner til turistvirksomhed ved levering af turistproduktet betalingsfiskeri med fiskestang efter fjeldørred (salvelinus alpinus) i en bestemt elv eller del af en elv. Som et andet eksempel finder loven anvendelse på koncessioner til turistvirksomhed ved levering af turistproduktet betalingsjagt i et bestemt landområde eller havområde.

|  |
| --- |
| **Forslaget sammenholdt med gældende Inatsisartutlov** |
| *Gældende formulering* | *Forslaget* |
|  | **§ 1**I Inatsisartutlov nr. 19 af 3. december 2012 om koncession til turistvirksomhed i udvalgte landområder, som ændret ved Inatsisartutlov nr. 15 af 3. juni 2015, foretages følgende ændringer: |
|  | **1.** Efter *§ 5* indsættes:”*Bestemmelser og vilkår* **§ 5 a.** Ved ”bestemmelser og vilkår” forstås bestemmelser og vilkår fastsat efter Inatsisartutloven, medmindre andet følger af sammenhængen. De omfatter blandt andet bestemmelser i bekendtgørelser, ansøgningsprocedurer, andre procedurer og vejledninger fastsat efter Inatsisartutloven, standardvilkår for koncessioner til turistvirksomhed og godkendelser meddelt efter Inatsisartutloven, vilkår i koncessioner til turistvirksomhed og godkendelser meddelt efter Inatsisartutloven og bestemmelser og vilkår i afgørelser truffet efter Inatsisartutloven.*Rettighedshavers aftalepart* **§ 5 b.** Ved ”rettighedshavers aftalepart” forstås en rettighedshavers leverandør af varer eller tjenesteydelser, herunder entrepriseydelser eller rådgivningsydelser, ved rettighedshaverens udførelse af aktiviteter omfattet af rettighedshaverens koncession til turistvirksomhed. En rettighedshavers aftalepart omfatter også en rettighedshavers aftaleparts aftalepart med videre.” |
|  | **2.** Efter *§ 5 b* indsættes:”**Kapitel 2 a***Bedømmelsesudvalg for koncessioner til turistvirksomhed og overladelse af opgaver og beføjelser til en eller flere kommuner* **§ 5 c.** Naalakkersuisut kan træffe afgørelse om oprettelse og anvendelse af et bedømmelsesudvalg for koncessioner til turistvirksomhed for den eller de kommuner, hvori et område omfattet af et koncessionskrav eller en koncession til turistvirksomhed er beliggende.  *Stk. 2*. Et bedømmelsesudvalg skal omfatte 1-4 medlemmer udpeget af Naalakkersuisut og 1-4 medlemmer udpeget af den eller de kommuner, hvori området omfattet af et koncessionskrav eller en koncession til turistvirksomhed er beliggende. Naalakkersuisut og kommunen eller kommunerne i fællesskab skal hver udpege det samme antal medlemmer. Naalakkersuisut kan kun udpege ansatte i Naalakkersuisut til medlemmer af bedømmelsesudvalget. Kommunen eller kommunerne i fællesskab kan kun udpege medlemmer af kommunalbestyrelsen og ansatte i kommunen eller kommunerne til medlemmer af bedømmelsesudvalget. Formanden for bedømmelsesudvalget skal være et medlem af udvalget udpeget af Naalakkersuisut eller kommunen eller kommunerne i fællesskab. Naalakkersuisut udpeger formanden efter høring af kommunen eller kommunerne. Alle medlemmer af bedømmelsesudvalget skal opfylde almindelige krav til offentligt ansatte, herunder krav om deres generelle og konkrete habilitet i forhold til de sager, som behandles i bedømmelsesudvalget. Naalakkersuisut kan træffe afgørelse om habilitet for alle medlemmer af bedømmelsesudvalget. *Stk. 3*. Medlemmerne af bedømmelsesudvalget skal gennem drøftelser forsøge at nå til enighed og træffe beslutninger i enighed om behandlede sager og forhold, herunder indstillinger til afgørelser og udtalelser til Naalakkersuisut efter § 5 d. Hvis det ikke er muligt, skal bedømmelsesudvalget træffe beslutning ved afstemning. Et forslag til en beslutning er vedtaget, hvis et flertal af udvalgets medlemmer stemmer for forslaget. Stemmer det samme antal medlemmer for og imod et forslag, er det vedtaget, hvis formanden stemmer for forslaget.  *Stk. 4*. Bedømmelsesudvalget træffer beslutninger efter stk. 3 om dets afgivelse af indstillinger til afgørelser og udtalelser til Naalakkersuisut efter § 5 d og dets sagsbehandling og andre forhold i forbindelse dermed. Bedømmelsesudvalget foretager ikke anden sagsbehandling og træffer ikke afgørelse i sager efter Inatsisartutloven, herunder i sager hvori bedømmelsesudvalget afgiver indstillinger til afgørelser eller og udtalelser til Naalakkersuisut efter § 5 d. **§ 5 d.** Naalakkersuisut kan anmode bedømmelsesudvalget om at udarbejde og afgive begrundede indstillinger til afgørelser og udtalelser til Naalakkersuisut om alle eller nogle af de følgende forhold:1) Meddelelse af en koncession til turistvirksomhed og vilkår derfor.2) En meddelt koncession til turistvirksomhed og aktiviteter og forhold i forbindelse dermed.3) Opfyldelse og manglende opfyldelse af bestemmelser og vilkår for en koncession til turistvirksomhed eller en godkendelse eller en afgørelse vedrørende en koncession til turistvirksomhed.4) Afgørelser og påbud til en rettighedshaver ved manglende opfyldelse af bestemmelser og vilkår for en koncession til turistvirksomhed eller en godkendelse eller en afgørelse vedrørende en koncession til turistvirksomhed.5) Godkendelse af overdragelse af en koncession til turistvirksomhed og vilkår derfor.6) Tilbagekaldelse af en koncession til turistvirksomhed. *Stk. 2*. Bedømmelsesudvalget behandler sager og udarbejder og afgiver begrundede indstillinger til afgørelser til Naalakkersuisut om forhold nævnt i stk. 1, når Naalakkersuisut anmoder derom. *Stk. 3*. Bedømmelsesudvalget udarbejder og afgiver udtalelser til Naalakkersuisut om forholdene nævnt i stk. 1 og forhold i forbindelse dermed, når Naalakkersuisut anmoder derom. **§ 5 e.** De følgende oplysninger, dokumenter og drøftelser er fortrolige og skal behandles som fortrolige af medlemmerne af bedømmelsesudvalget og Naalakkersuisut:1) Oplysninger og dokumenter afgivet og modtaget og anden kommunikation, herunder breve og emails, internt mellem medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget.2) Interne arbejdsdokumenter udarbejdet af bedømmelsesudvalget eller medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget.3) Interne drøftelser i bedømmelsesudvalget eller mellem medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget.4) Oplysninger og dokumenter afgivet og modtaget og anden kommunikation, herunder breve og emails, mellem bedømmelsesudvalget eller medlemmer af bedømmelsesudvalget og Naalakkersuisut i forbindelse med medlemmernes udførelse af deres arbejde som medlemmer af bedømmelsesudvalget og Naalakkersuisuts udførelse af sit arbejde i forbindelse dermed. *Stk. 2*. Oplysninger og dokumenter, som er fortrolige efter stk. 1, er undtaget fra aktindsigt. **§ 5 f.** Naalakkersuisut kan fastsætte nærmere bestemmelser og træffe afgørelse om forholdene nævnt i §§ 5 c-5e, herunder om antallet af medlemmer af bedømmelsesudvalget, generelle og konkrete krav til medlemmernes habilitet i forhold til de sager, som behandles i bedømmelsesudvalget, bestemmelser og vilkår for meddelelse af koncessioner til turistvirksomhed, sager bedømmelsesudvalget skal behandle og afgive begrundede indstillinger til afgørelser om efter § 5 d, stk. 1 og 2, og det nærmere omfang af fortroligheden efter § 5 e. **§ 5 g.** Naalakkersuisut kan fastsætte bestemmelser om, at en eller flere bestemte kommuner skal varetage bestemte opgaver og beføjelser efter Inatsisartutloven for kommunens område, hvis en eller flere kommuner anmoder derom. *Stk. 2*. Naalakkersuisut kan dog ikke fastsætte bestemmelser om, at en eller flere bestemte kommuner skal varetage opgaver og beføjelser efter § 5 c-5 f, § 5 g, stk. 1, § 8 a, § 12, stk. 4, og § 27 a. *Stk. 3*. Stk. 1 omfatter ikke fastsættelse af bekendtgørelser, standardvilkår for ansøgningsprocedurer og andre procedurer, generelle vejledninger fastsat efter Inatsisartutloven og standardvilkår for koncessioner til turistvirksomhed og godkendelser meddelt efter Inatsisartutloven.” |
|  **§ 6.**  Naalakkersuisut kan bestemme at levering af turistprodukter og ydelser i forbindelse dermed, for et eller flere afgrænsede områder er omfattet af et koncessionskrav. | **3.** *§ 6, stk. 1*, affattes således:” **§ 6.** Naalakkersuisut kan fastsætte bestemmelser om, at levering af turistprodukter og ydelser i forbindelse dermed i et eller flere bestemte områder er omfattet af et koncessionskrav.” |
|  | **4.** I *§ 6* indsættes efter stk. 1 som nye stykker:” *Stk. 2*. Naalakkersuisuts bestemmelser om et koncessionskrav efter stk. 1 finder anvendelse fra den første hverdag efter Naalakkersuisuts offentliggørelse af en afgørelse om koncessionskravet. Naalakkersuisut kan dog fastsætte bestemmelser om, at koncessionskravet finder anvendelse fra en anden bestemt dag derefter. *Stk. 3*. Naalakkersuisuts bestemmelser om et koncessionskrav efter stk. 1 finder anvendelse indtil den første hverdag efter Naalakkersuisuts offentliggørelse af en afgørelse om koncessionskravets ophør. Naalakkersuisut kan dog fastsætte bestemmelser om, at koncessionskravet finder anvendelse indtil en bestemt dag, eller at koncessionskravet finder anvendelse indtil den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8.”Stk. 2-4 bliver derefter stk. 4-6. |
|   *Stk. 2*. Når et turistprodukt er omfattet af et koncessionskrav for et område, må turistproduktet kun leveres efter koncession af turistvirksomhed, der omfatter turistproduktet og området. | **5.** I *§ 6, stk. 4*, ændres ”koncession af turistvirksomhed” til ”koncession til turistvirksomhed”. |
|  | **6.** I *§ 6, stk. 4*, indsættes efter 1. pkt. som nye punktummer:” Et koncessionskrav for et område kan omfatte flere turistprodukter. Et koncessionskrav for et område kan omfatte krav om, at en koncession for området skal omfatte et eller flere bestemte turistprodukter og kan omfatte et eller flere andre turistprodukter. Når flere turistprodukter er omfattet af et koncessionskrav for et område, må turistprodukterne kun leveres efter koncession til turistvirksomhed, som omfatter turistprodukterne og området.” |
| *Meddelelse af koncession* | **7.** Overskriften til kapitel 4 affattes således:*”Koncession til turistvirksomhed”* |
| *Meddelelse af koncession til turistvirksomhed og koncessionsperiode* | **8.** Overskriften over § 7 affattes således:*”Meddelelse af koncession til turistvirksomhed”* |
|  *Stk. 2*.  Naalakkersuisut kan fastsætte nærmere regler om vilkår for tildeling af koncession jf. stk. 1. | **9.** *§ 7, stk. 2*, affattes således:” Stk. 2. Naalakkersuisut kan fastsætte nærmere bestemmelser og vilkår for meddelelse af koncession til turistvirksomhed efter stk. 1.” |
|  **§ 8.**  Koncession til turistvirksomhed efter § 7 meddeles på en af måderne nævnt i stk. 2-4.  *Stk. 2*.  Koncession kan meddeles efter en almindelig offentlig indkaldelse af ansøgninger om meddelelse af koncession (en udbudsrunde). Naalakkersuisut offentliggør en meddelelse om indkaldelse af ansøgninger mindst 45 dage inden ansøgningsfristens udløb på hjemmesiden for Naalakkersuisut samt i pressen. Et udbud forudsætter, at den relevante planmyndighed, har planlagt at anvende det pågældende område til turistvirksomhed, samt har fastlagt hvilke aktiviteter koncessionen skal omhandle.  *Stk. 3*.  Naalakkersuisut kan i en sektorplan fastsætte områder til turismevirksomhed samt fastlægge, hvilke aktiviteter koncessionen skal omhandle.  *Stk. 4*.  Hvis en ansøgning om meddelelse af koncession for et område er indgivet uden, at den relevante planmyndighed eller Naalakkersuisut i en sektorplan har planlagt, at det pågældende område skal anvendes til turistvirksomhed og Naalakkersuisut finder, at ansøgningen bør behandles, videresender Naalakkersuisut ansøgningen til planmyndigheden, med forespørgsel om, hvorvidt planmyndigheden ønsker at udlægge det ansøgte område til turistvirksomhed. Såfremt planmyndigheden ønsker, at planlægge og udlægge det ansøgte område helt eller delvist til turistvirksomhed kan Naalakkersuisut foretage en særlig offentlig indkaldelse af ansøgninger om meddelelse af koncession.”  *Stk. 5*. Naalakkersuisut kan undlade at meddele koncession på grundlag af ansøgninger, der er indgivet efter procedurerne nævnt i stk. 2-4. | **10.** *§ 8* affattes således:” **§ 8.** En koncession til turistvirksomhed efter § 7 meddeles på en af måderne nævnt i stk. 2 og 5. *Stk. 2*.  En koncession til turistvirksomhed kan meddeles efter en almindelig offentlig indkaldelse af ansøgninger om meddelelse af en koncession (en almindelig udbudsrunde). Naalakkersuisut offentliggør en meddelelse om indkaldelse af ansøgninger mindst 45 dage inden ansøgningsfristens udløb. Meddelelsen offentliggøres på hjemmesiden for Naalakkersuisut og i pressen.  *Stk. 3*.  En almindelig udbudsrunde for et område efter stk. 2 kan kun gennemføres, hvis planmyndigheden efter Inatsisartutlov om planlægning og arealanvendelse har fastsat bestemmelser om, at området skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter. Udbudsrunden kan kun omfatte meddelelse af en koncession til levering af det eller de turistprodukter, som kan leveres efter bestemmelserne derom fastsat af planmyndigheden efter Inatsisartutlov om planlægning og arealanvendelse. *Stk. 4*.  Hvis en ansøger indgiver en ansøgning om meddelelse af en koncession til turistvirksomhed for et område, som ikke er omfattet af bestemmelser om anvendelse af området til turistvirksomhed fastsat efter Inatsisartutlov om planlægning og arealanvendelse, vurderer Naalakkersuisut, om ansøgningen bør behandles. Hvis Naalakkersuisut vurderer, at ansøgningen bør behandles, træffer Naalakkersuisut afgørelse om, at planmyndigheden skal træffe afgørelse om, om planmyndigheden vil fastsætte bestemmelser om anvendelse af området til turistvirksomhed. Hvis planmyndigheden træffer afgørelse om, at den vil fastsætte bestemmelser om anvendelse af området til turistvirksomhed, gennemfører planmyndigheden processen derfor og fastsætter bestemmelser derom. Planmyndigheden fastsætter bestemmelser om, at området skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter. *Stk. 5*.  Når planmyndigheden efter stk. 4 har fastsat bestemmelser om, at et område skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter, gennemfører Naalakkersuisut en særlig udbudsrunde om meddelelse af en koncession til turistvirksomhed for området (en særlig udbudsrunde). Naalakkersuisut kan under den særlige udbudsrunde meddele en koncession til turistvirksomhed for området. En koncession til turistvirksomhed for området kan kun omfatte levering af det eller de turistprodukter, som kan leveres efter bestemmelserne derom fastsat af planmyndigheden efter stk. 4. Naalakkersuisut foretager en offentlig indkaldelse af ansøgninger om meddelelse af en koncession. Naalakkersuisut offentliggør en meddelelse om indkaldelse af ansøgninger mindst 45 dage inden ansøgningsfristens udløb. Meddelelsen offentliggøres på hjemmesiden for Naalakkersuisut og i pressen. *Stk. 6*. Naalakkersuisut kan undlade at meddele en koncession til turistvirksomhed på grundlag af ansøgninger, der er indgivet efter en af procedurerne nævnt i stk. 2 og 5.” |
|  | **11.** Efter *§ 8* indsættes:” **§ 8 a.**  Naalakkersuisut kan i et landsplandirektiv fastsat efter Inatsisartutlov om planlægning og arealanvendelse fastsætte bestemmelser om, at et eller flere bestemte områder skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter. **§ 8 b.** Naalakkersuisut kan for en udbudsprocedure efter § 8, stk. 2 eller 5, fastsætte bestemmelser og vilkår om, at en koncession til turistvirksomhed efter § 7 kun kan meddeles til en ansøger, der opfylder bestemte mindstekrav vedrørende forholdene nævnt i § 9, stk. 2-5. *Stk. 2*. Mindstekravene efter stk. 1 kan fastsættes som krav om, at ansøgeren mindst skal opfylde bestemte krav til bestemte forhold, eller som krav om, at ansøgeren ved en bedømmelse efter udvælgelseskriterierne nævnt i § 9, stk. 2-5, mindst skal have opnået et bestemt antal point, et bestemt bedømmelsestal eller et andet bestemt bedømmelsesresultat. **§ 8 c.** En koncession til turistvirksomhed efter § 7 kan kun meddeles til en ansøger, der opfylder alle kravene efter stk. 2 og 3. *Stk. 2*. Ansøgeren skal opfylde alle kravene til en rettighedshaver efter §§ 12-15. *Stk. 3*. Ansøgeren skal opfylde alle mindstekravene til en ansøger fastsat af Naalakkersuisut efter § 8 b i bestemmelser og vilkår for en udbudsprocedure efter § 8, stk. 2 eller 5.” |
|  **§ 9.**  Koncession til turistvirksomhed efter § 7 meddeles på grundlag af udvælgelseskriterierne nævnt i stk. 2-6.  *Stk. 2*. Ansøgerens sagkundskab, herunder ansøgerens tidligere erfaring med udbud, salg og levering af samme type eller typer turistprodukter eller andre lignende ydelser.  *Stk. 3*. Ansøgerens økonomiske baggrund.  *Stk. 4*. Måden, hvorpå ansøgeren har til hensigt at foretage levering af den eller de turistprodukter, der er omfattet af ansøgningen som godtgjort ved ansøgerens udkast til aktivitetsplan, herunder:1) Ansøgerens evne til at markedsføre produktet og etablere effektive salgskanaler.2) Ansøgerens villighed og evne til at skabe arbejdspladser og anvende lokale leverandører ved entrepriser, leverancer og tjenesteydelser.  *Stk. 5*. Naalakkersuisut kan endvidere fastsætte andre relevante, objektive og ikke-diskriminerende udvælgelseskriterier med henblik på at foretage det endelige valg mellem ansøgere, der vurderes at stå lige efter en bedømmelse efter udvælgelseskriterierne nævnt i stk. 2-5.  *Stk. 6*. Kriterierne nævnt i stk. 2-5 og bestemmelser om deres indbyrdes vægtning offentliggøres sammen med de indkaldelser af ansøgninger, som nævnes i § 8, stk. 2-3. | **12.** *§ 9* affattes således:” **§ 9.** En koncession til turistvirksomhed efter § 7 meddeles på grundlag af udvælgelseskriterierne nævnt i stk. 2-6. *Stk. 2*. Et udvælgelseskriterie er ansøgerens samlede tekniske og faglige formåen (sagkundskab), herunder blandt andet:1) Ansøgerens tidligere erfaring med udbud, salg og levering af samme type eller typer turistprodukter eller andre lignende ydelser.2) Ansøgerens tidligere erfaring med udbud, salg og levering af samme type eller typer turistprodukter eller andre lignende ydelser i Grønland. *Stk. 3*. Et andet udvælgelseskriterie er ansøgerens økonomiske og finansielle formåen (finansielle kapacitet). *Stk. 4*. Et tredje udvælgelseskriterie er måden, hvorpå ansøgeren har til hensigt at foretage levering af det eller de turistprodukter, der er omfattet af ansøgningen, som godtgjort ved ansøgerens udkast til aktivitetsplan, herunder blandt andet:1) Ansøgerens evne til at markedsføre turistprodukterne, etablere effektive salgskanaler og levere turistprodukterne.2) Ansøgerens evne og villighed til at anvende grønlandske arbejdstagere og grønlandske leverandører af varer og tjenesteydelser ved udførelsen af aktiviteter efter koncessionen til turistvirksomhed.3) Ansøgerens evne og villighed til at udføre aktiviteterne og levere turistprodukterne efter koncessionen til turistvirksomhed på en bæredygtig måde, som er forenelig med hensynene til beskyttelse af natur, miljø, klima, arbejdstagerrettigheder og almindelige samfundsinteresser. *Stk. 5*. Naalakkersuisut kan fastsætte bestemmelser om, at et eller flere yderligere udvælgelseskriterier skal omfatte ansøgerens udførelse eller konkrete og nærmere planlægning af udførelse af aktiviteter vedrørende markedsføring, udbud, salg og levering af samme type eller typer turistprodukter i hele eller dele af området, der er omfattet af en mulig fremtidig koncession til turistvirksomhed efter § 7.  *Stk. 6*. Naalakkersuisut kan endvidere fastsætte andre relevante, objektive og ikke-diskriminerende udvælgelseskriterier med henblik på at foretage det endelige valg mellem ansøgere, der vurderes at være lige egnede ved en bedømmelse efter udvælgelseskriterierne nævnt i stk. 2-5. *Stk. 7*. Udvælgelseskriterierne nævnt i stk. 2-6 og bestemmelser om deres indbyrdes vægtning offentliggøres sammen med de indkaldelser af ansøgninger, som nævnes i § 8, stk. 2 og 5.” |
|   *Stk. 2*.  Koncession kan meddeles for en periode på op til 20 år, når det må anses for nødvendig for at gennemføre en plan for aktiviteterne og skabe mulighed for økonomisk overskud. | **13.** I *§ 11, stk. 2*, ændres ”gennemgøre” til ”gennemføre”. |
|  | **14.** Efter *§ 11* indsættes:*”Koncessionsvilkår* **§ 11 a.** Naalakkersuisut kan for en koncession til turistvirksomhed fastsætte bestemmelser og vilkår om alle relevante forhold vedrørende koncessionen og aktiviteter efter koncessionen i overensstemmelse med Inatsisartutlovens formål og bestemmelser, herunder blandt andet til sikring af rettighedshaverens overholdelse af grønlandsk lovgivning, Grønlands Selvstyres og kommuners rettigheder og økonomiske og andre interesser og rettighedshaverens rettigheder. **§ 11 b.** Naalakkersuisut kan for en koncession til turistvirksomhed fastsætte bestemmelser og vilkår om rettighedshaverens pligt til at ansætte og anvende grønlandske arbejdstagere ved udførelse af aktiviteter efter koncessionen. Naalakkersuisut kan blandt andet fastsætte bestemmelser og vilkår om, at rettighedshaveren skal ansætte og anvende grønlandske arbejdstagere, i det omfang der er grønlandske arbejdstagere, der er egnede til at udføre arbejde i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Naalakkersuisut kan også fastsætte bestemmelser og vilkår om, at rettighedshaveren skal ansætte og anvende grønlandske arbejdstagere til udførelse af bestemte typer arbejde eller aktiviteter, i det omfang der er grønlandske arbejdstagere, der er egnede til at udføre de bestemte typer arbejde og aktiviteter i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland.   *Stk. 2*. Naalakkersuisut kan fastsætte bestemmelser og vilkår om, at rettighedshaverens aktivitetsplan for udførelse af aktiviteter efter koncessionen, jf. § 17, skal indeholde nærmere oplysninger og bestemmelser om rettighedshaverens ansættelse og anvendelse af grønlandske arbejdstagere ved udførelsen af aktiviteter efter koncessionen. **§ 11 c.** Naalakkersuisut kan for en koncession til turistvirksomhed fastsætte bestemmelser og vilkår om rettighedshaverens pligt til at anvende grønlandske leverandører af varer og tjenesteydelser ved udførelse af aktiviteter efter koncessionen. Naalakkersuisut kan blandt andet fastsætte bestemmelser og vilkår om, at rettighedshaveren skal anvende grønlandske leverandører af varer og tjenesteydelser, i det omfang der er grønlandske leverandører, der er egnede til at levere varer og tjenesteydelser i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Naalakkersuisut kan også fastsætte bestemmelser og vilkår om, at rettighedshaveren skal anvende grønlandske leverandører til at levere bestemte typer varer og tjenesteydelser, i det omfang der er grønlandske leverandører, der er egnede til at levere de bestemte typer varer og tjenesteydelser i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland.  *Stk. 2*. Naalakkersuisut kan fastsætte bestemmelser og vilkår om, at rettighedshaverens aktivitetsplan for udførelse af aktiviteter efter koncessionen, jf. § 17, skal indeholde nærmere oplysninger og bestemmelser om rettighedshaverens anvendelse af grønlandske leverandører af varer og tjenesteydelser ved udførelsen af aktiviteter efter koncessionen. **§ 11 d.** Hvis rettighedshaveren ikke overholder bestemmelser og opfylder vilkår fastsat af Naalakkersuisut efter § 11 b, stk. 1, eller § 11 c, stk. 1, eller fastsat af rettighedshaveren i aktivitetsplanen efter § 11 b, stk. 2, eller § 11 c, stk. 2, kan Naalakkersuisut meddele påbud til rettighedsvaren om overholdelse af bestemmelserne og opfyldelse af vilkårene og fastsætte en tidsfrist derfor. *Stk. 2*. Hvis rettighedshaveren ikke overholder bestemmelserne og opfylder vilkårene inden for en tidsfrist fastsat derfor efter stk. 1, kan Naalakkersuisut meddele påbud til rettighedshaveren om, at rettighedshaveren skal ophøre med at udføre aktiviteter efter koncessionen, indtil Naalakkersuisut har godkendt, at rettighedshaveren overholder bestemmelserne og opfylder vilkårene. Rettighedshaveren må da ikke udføre aktiviteter efter koncessionen, indtil Naalakkersuisut har godkendt, at rettighedshaveren overholder bestemmelserne og opfylder vilkårene.” |
| *Sagkundskab og økonomisk baggrund* | **15.** Overskriften over § 12 affattes således:*”Krav til rettighedshaveren”* |
|  **§ 12.** Rettighedshaveren efter koncession til turistvirksomhed skal have fornøden sagkundskab og økonomisk baggrund, for aktiviteterne omfattet af koncessionen. | **16.** *§ 12* affattes således:” **§ 12.** Rettighedshaveren efter en koncession til turistvirksomhed skal have den nødvendige tekniske og faglige formåen (sagkundskab) og økonomiske og finansielle formåen (finansielle kapacitet) til at udføre aktiviteterne efter koncessionen og opfylde alle forpligtelser vedrørende koncessionen og aktiviteter efter koncessionen.  *Stk. 2*. Rettighedshaveren skal have fuld rådighed over sin formue. Rettighedshaveren må ikke være insolvent eller være omfattet af en retlig eller administrativ proces for insolvens, rekonstruktion eller lignende, herunder være i betalingsstandsning, under konkurs, likvidation, eller i en lignende situation.  *Stk. 3*. Rettighedshaveren må ikke have ubetalt forfalden gæld på mere end 100.000 kr. til Naalakkersuisut eller andre offentlige myndigheder i Grønland. Kravet derom anses dog for opfyldt, hvis rettighedshaveren stiller sikkerhed for betaling af den del af gælden, som overstiger 100.000 kr., eller rettighedshaveren har indgået og overholder en aftale om afvikling af gælden, og dette godkendes af Naalakkersuisut.  *Stk. 4*. Naalakkersuisut kan fastsætte bestemmelser og vilkår om ændring af beløbet på 100.000 kr. i overensstemmelse med ændringer i forbrugerprisindekset for Grønland efter Inatsisartutlovens ikrafttrædelse. *Stk. 5*. Rettighedshaveren må ikke have tilsidesat væsentlige sikkerhedsmæssige forpligtelser eller forskrifter efter grønlandsk ret eller dansk ret, som til enhver tid finder anvendelse i Grønland, eller alment gældende sikkerhedsmæssige forskrifter, eller på anden måde have udsat sig selv eller andre for væsentlig fare for personskade. *Stk. 6.* Rettighedshaveren skal have tilladelse, godkendelse eller autorisation til udførelsen af aktiviteterne og leveringen af turistprodukterne efter koncessionen til turistvirksomhed, i det omfang krav derom følger af grønlandsk ret eller dansk ret, som til enhver tid finder anvendelse i Grønland.” |
|  | **17.** Efter *§ 12* indsættes:” **§ 12 a.** Rettighedshaveren, personer, der ejer eller udøver bestemmende indflydelse i rettighedshaveren og personer i rettighedshaverens ledelse, herunder en bestyrelse, en direktion, et tilsynsråd eller et lignende ledelsesorgan, må ikke være dømt eller have vedtaget (accepteret) bøde eller anden straf eller sanktion i de seneste 5 år for de følgende forhold:1)  Bestikkelse, svig eller kartelvirksomhed.2)  Deltagelse i en kriminel organisation.3)  Terrorhandlinger eller strafbare handlinger med forbindelse til terroraktivitet.4)  Hvidvaskning af penge eller finansiering af terrorisme.5)  Brug af børnearbejde eller menneskehandel.6) Overtrædelse af sanktioner eller regler derom, som finder anvendelse efter grønlandsk ret eller dansk ret, som til enhver tid finder anvendelse i Grønland.7) Tilsidesættelse af forpligtelser eller forskrifter vedrørende naturbeskyttelse, miljøbeskyttelse, fiskeri, fangst, socialret eller arbejdsret efter grønlandsk ret eller dansk ret, som til enhver tid finder anvendelse i Grønland, eller kollektive aftaler, som til enhver tid finder anvendelse i Grønland.  **§ 12 b.** Rettighedshaveren efter en koncession til turistvirksomhed skal opfylde alle de følgende krav vedrørende opfyldelse af forpligtelser efter koncessioner til turistvirksomhed og andre tilladelser i Grønland:1) Rettighedshaveren skal i de seneste 5 år have opfyldt og skal fortsat opfylde alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til rettighedshaveren.2) Virksomheder, som rettighedshaveren eller personer i rettighedshaverens ledelse, herunder en bestyrelse, en direktion, et tilsynsråd eller et lignende ledelsesorgan, er eller har været en del af ledelsen af, ejer eller har ejet eller udøver eller har udøvet bestemmende indflydelse over, skal i de seneste 5 år have opfyldt og skal fortsat opfylde alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til virksomhederne.3) Virksomheder, der ejer eller har ejet eller udøver eller har udøvet bestemmende indflydelse over rettighedshaveren, skal i de seneste 5 år have opfyldt og skal fortsat opfylde alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til virksomhederne. **§ 12 c.** Rettighedshaveren og de nævnte personer i §§ 12-12 b skal opfylde alle kravene efter §§ 12-12 b ved meddelelsen af koncessionen til turistvirksomhed og i hele koncessionsperioden.” |
|  **§ 14.**  Koncession til turistvirksomhed kan kun meddeles til en person, der opfylder alle de følgende krav:1) Personen har haft folkeregisteradresse i Grønland i en samlet periode, der mindst omfatter de forudgående 2 år.2) Personen har folkeregisteradresse i Grønland.3) Personen er fuldt skattepligtig til Grønland.4) Personen har fuld rådighed over sin formue og er herunder ikke i betalingsstandsning, under konkurs eller i en situation, der kan sidestilles dermed.  *Stk. 2*. En person, der er rettighedshaver efter koncession, skal i hele koncessionsperioden opfylde kravene i stk. 1. | **18.** *§ 14* affattes således:” **§ 14.** En koncession til turistvirksomhed kan kun meddeles til en person, der opfylder alle de følgende krav:1) Personen har haft folkeregisteradresse i Grønland i en samlet periode, der mindst omfatter de forudgående 2 år.2) Personen har folkeregisteradresse i Grønland.3) Personen er fuldt skattepligtig til Grønland. *Stk. 2*. En person, der er rettighedshaver efter en koncession til turistvirksomhed, skal i hele koncessionsperioden opfylde kravene efter stk. 1.” |
|  **§ 15.**  Koncession til turistvirksomhed kan kun meddeles til et selskab, der opfylder de følgende krav:1) Selskabet er et aktieselskab eller et anpartsselskab med hjemsted i Grønland, og2) Selskabet har fuld rådighed over sin formue og er herunder ikke i betalingsstandsning, under konkurs eller i en situation, der kan sidestilles dermed.  *Stk. 2*. Et selskab, der er rettighedshaver efter koncession, skal i hele koncessionsperioden opfylde kravene i stk. 1. | **19.** *§ 15* affattes således:” **§ 15.** En koncession til turistvirksomhed kan kun meddeles til et selskab, der opfylder alle de følgende krav:1) Selskabet er et aktieselskab eller et anpartsselskab, der ikke er et iværksætterselskab, og har hjemsted i Grønland.2) En eller flere personer, der alle opfylder alle kravene efter § 14, stk. 1, nr. 1-3, skal samlet eje mere end halvdelen af selskabskapitalen i selskabet og kontrollere mere end halvdelen af stemmerne i selskabet. Dette krav omfatter direkte og indirekte ejerskab af selskabskapitalen i selskabet og kontrol over stemmerne i selskabet gennem alle andre selskaber i en kæde eller en koncern af selskaber, som direkte eller indirekte ejer selskabskapital i selskabet eller kontrollerer stemmer i selskabet. *Stk. 2*. Et selskab, der er rettighedshaver efter en koncession til turistvirksomhed, skal i hele koncessionsperioden opfylde kravene efter stk. 1.” |
|  | **20.** Efter *§ 15* indsættes:*”Rapportering om og betaling af skatter og afgifter*  **§ 15 a.** Naalakkersuisut kan fastsætte bestemmelser og vilkår og træffe afgørelse om, at rettighedshaveren efter en koncession til turistvirksomhed skal afgive oplysninger om, hvilke personer og virksomheder, som udfører eller medvirker ved udførelsen af aktiviteter efter en koncession til turistvirksomhed. *Stk. 2*. Naalakkersuisut kan fastsætte bestemmelser og vilkår og træffe afgørelse om, at rettighedshaveren og personer og virksomheder, som udfører eller medvirker ved udførelsen af aktiviteter efter en koncession til turistvirksomhed, skal afgive oplysninger og dokumenter vedrørende skattemæssige og afgiftsmæssige forhold til Naalakkersuisut og andre grønlandske myndigheder. *Stk. 3*. Naalakkersuisut kan meddele påbud til en rettighedshaver om, at rettighedshaveren ved udførelsen af aktiviteter efter en koncession til turistvirksomhed ikke må anvende personer og aftaleparter, som ikke har afgivet oplysninger og dokumenter vedrørende skattemæssige og afgiftsmæssige forhold til Naalakkersuisut og andre grønlandske myndigheder efter stk. 2, eller som ikke foretager indbetalinger af skatter og afgifter til Naalakkersuisut og andre grønlandske myndigheder i overensstemmelse med de til enhver tid gældende regler i Grønland.   *Stk. 4*. Naalakkersuisut kan meddele påbud til en rettighedshaver om, at rettighedshaveren skal ophøre med at udføre aktiviteter efter koncessionen til turistvirksomhed, indtil rettighedshaveren har afgivet oplysninger efter stk. 1 eller 2, efterkommet et påbud efter stk. 3 eller foretaget indbetalinger af skatter og afgifter til Naalakkersuisut og andre grønlandske myndigheder i overensstemmelse med de til enhver tid gældende regler i Grønland.” |
|  **§ 17.**  En plan for rettighedshaverens aktiviteter efter koncessionen til turistvirksomhed, herunder etablering og anvendelse af bygninger og anlæg med videre (en aktivitetsplan), skal være godkendt af Naalakkersuisut, inden aktiviteterne iværksættes. Når ændrede forhold gør det påkrævet, skal rettighedshaveren snarest muligt fremsende en ændret plan til godkendelse hos Naalakkersuisut. | **21.** *§ 17* affattes således:” **§ 17.** Rettighedshaveren skal udarbejde, anvende og følge en plan for rettighedshaverens aktiviteter efter koncessionen til turistvirksomhed, herunder for etablering og anvendelse af bygninger og anlæg med videre og anvendelse af grønlandske arbejdstagere og grønlandske leverandører af varer og tjenesteydelser ved udførelse af aktiviteter efter koncessionen, jf. § 9, stk. 4, nr. 2, og §§ 11 b-11 d, (en aktivitetsplan). Rettighedshaven skal indgive aktivitetsplanen til godkendelse hos Naalakkersuisut. Aktivitetsplanen være godkendt af Naalakkersuisut, inden rettighedshaveren begynder at udføre aktiviteter efter koncessionen.   *Stk. 2*. En aktivitetsplan skal i relevant omfang også indeholde bestemmelser om de følgende forhold:1) Rettighedshaverens opfyldelse og overholdelse af sikkerhedsmæssige forpligtelser og forskrifter efter grønlandsk ret og dansk ret, som til enhver tid finder anvendelse i Grønland, og alment gældende sikkerhedsmæssige forskrifter.2) Rettighedshaverens aktiviteter og foranstaltninger for at sikre, at rettighedshaveren, rettighedshaverens ansatte og aftaleparter, turister og andre personer ikke udsættes for væsentlig fare for personskade.3) Rettighedshaverens opfyldelse og overholdelse af forpligtelser og forskrifter vedrørende naturbeskyttelse, miljøbeskyttelse, fiskeri, fangst, socialret og arbejdsret efter grønlandsk ret og dansk ret, som til enhver tid finder anvendelse i Grønland, og kollektive aftaler, som til enhver tid finder anvendelse i Grønland.4) Rettighedshaverens aktiviteter og foranstaltninger for at sikre, at rettighedshaverens økonomiske og finansielle formåen (finansielle kapacitet) er tilstrækkelig til, at rettighedshaveren kan opfylde alle sine forpligtelser efter Inatsisartutloven, koncessionen til turistvirksomhed og aktivitetsplanen. Forpligtelserne omfatter også rettighedshaverens forpligtelser ved koncessionens ophør, tilbagegivelse eller tilbagekaldelse og rettighedshaverens udførelse af aktiviteter og foretagelse af foranstaltninger i forbindelse dermed, herunder fjernelse af bygninger, anlæg og infrastruktur med videre og udførelse af miljøoprydning, miljøgenopretning og miljøovervågning med videre. Rettighedshaverens aktiviteter og foranstaltninger kan også omfatte passende og tilstrækkelig sikkerhedsstillelse over for Naalakkersuisut for rettighedshaverens opfyldelse af sine forpligtelser, herunder også ved koncessionens ophør, tilbagegivelse eller tilbagekaldelse og rettighedshaverens udførelse af aktiviteter og foretagelse af foranstaltninger i forbindelse dermed, herunder fjernelse af bygninger, anlæg og infrastruktur med videre og udførelse af miljøoprydning, miljøgenopretning og miljøovervågning med videre.   *Stk. 3*. Når ændrede forhold gør det påkrævet, skal rettighedshaveren snarest muligt udarbejde en ændret aktivitetsplan. Rettighedshaven skal indgive den ændrede aktivitetsplanen til godkendelse hos Naalakkersuisut. Naalakkersuisut kan træffe afgørelse om, at en ændret aktivitetsplan skal være godkendt af Naalakkersuisut, inden rettighedshaveren fortsætter med at udføre aktiviteter efter koncessionen.  *Stk. 4*. Naalakkersuisut kan fastsætte vilkår for godkendelse af en aktivitetsplan eller en ændret aktivitetsplan.” |
|  | **22.** Efter *§ 17* indsættes:” **§ 17 a.** Hvis rettighedshaveren ikke overholder aktivitetsplanen eller opfylder vilkår for dens godkendelse fastsat af Naalakkersuisut, kan Naalakkersuisut meddele påbud til rettighedsvaren om overholdelse af aktivitetsplanen og opfyldelse af godkendelsesvilkårene og fastsætte en tidsfrist derfor. *Stk. 2*. Hvis rettighedshaveren ikke overholder aktivitetsplanen og opfylder godkendelsesvilkårene inden for en tidsfrist derfor fastsat efter stk. 1, kan Naalakkersuisut meddele påbud til rettighedshaveren om, at rettighedshaveren skal ophøre med at udføre aktiviteter efter koncessionen, indtil Naalakkersuisut har godkendt, at rettighedshaveren overholder aktivitetsplanen og opfylder godkendelsesvilkårene. Rettighedshaveren må da ikke udføre aktiviteter efter koncessionen, indtil Naalakkersuisut har godkendt, at rettighedshaveren overholder aktivitetsplanen og opfylder godkendelsesvilkårene. *Stk. 3*. Naalakkersuisut kan i et påbud efter stk. 2 fastsætte vilkår om, at rettighedshaveren inden for en bestemt tidsfrist skal have fået meddelt en godkendelse fra Naalakkersuisut af rettighedshaverens overholdelse af aktivitetsplanen og opfyldelse af godkendelsesvilkårene. Hvis vilkår derom er fastsat i et påbud, og Naalakkersuisut ikke har godkendt, at rettighedshaveren overholder aktivitetsplanen og opfylder godkendelsesvilkårene inden for tidsfristen, kan Naalakkersuisut træffe afgørelse om tilbagekaldelse af koncessionen.” |
|  **§ 18.**  En rettighedshaver skal regelmæssigt sende rapportering om aktiviteter omfattet af koncessionen til Naalakkersuisut.  *Stk. 2*. Naalakkersuisut kan fastsætte nærmere bestemmelser og koncessionsvilkår om en rettighedshavers indsendelse af rapporteringer og meddelelse af oplysninger i øvrigt. | **23.** *§ 18* affattes således:” **§ 18.** En rettighedshaver skal regelmæssigt sende rapportering om aktiviteter omfattet af koncessionen til Naalakkersuisut. Hvis koncessionen omfatter et område i en kommune, skal rettighedshaver også sende rapporteringerne til kommunen.  *Stk. 2*. Rapporteringer sendt til Naalakkersuisut efter stk. 1 er fortrolige og skal af Naalakkersuisut behandles som fortrolige efter dette stk. 2 og andre bestemmelser og vilkår om fortrolighed, som finder anvendelse på rapporteringer sendt til Naalakkersuisut, og som er fastsat af Naalakkersuisut efter stk. 3 eller i koncessionen. Rapporteringer sendt til kommunen efter stk. 1 er fortrolige og skal af kommunen behandles som fortrolige efter samme bestemmelser og vilkår om fortrolighed, som finder anvendelse på rapporteringer sendt til Naalakkersuisut. *Stk. 3*. Naalakkersuisut kan fastsætte nærmere bestemmelser og vilkår om en rettighedshavers fremsendelse af rapporteringer, meddelelse af oplysninger i øvrigt og fortrolighed for rapporteringer og meddelte oplysninger.” |
| *Overdragelse, bortfald og ophør af koncession til turistvirksomhed* | **24.** Overskriften til *kapitel 9* affattes således:*”Overdragelse af, retsforfølgning mod og* *ophør, tilbagekaldelse og tilbagelevering af koncession til turistvirksomhed”* |
|  **§ 20.**  Direkte eller indirekte overdragelse af koncession til turistvirksomhed kan ikke ske, medmindre Naalakkersuisut godkender overdragelsen. | **25.** *§ 20* affattes således:” **§ 20.** En direkte eller indirekte overdragelse eller overførsel af en koncession til turistvirksomhed er uden retsvirkning i forhold til koncessionen og Inatsisartutloven, medmindre overdragelsen eller overførslen er godkendt af Naalakkersuisut. *Stk. 2*. Naalakkersuisut kan kun godkende en overdragelse eller en overførsel efter stk. 1 til en person eller et selskab, som opfylder alle krav til rettighedshaveren efter Inatsisartutloven og bestemmelser og vilkår fastsat efter Inatsisartutloven for koncessionen. De omfatter blandt andet kravene til ansøgeren og rettighedshaveren efter §§ 8 c og 12-15 og bestemmelser og vilkår om krav til ansøgeren og rettighedshaveren fastsat af Naalakkersuisut i forbindelse med en gennemført procedure for meddelelse af koncessionen efter § 8, jf. §8 b, og som bestemmelser og vilkår for koncessionen, jf. blandt andet §§ 7 og 11 a.  *Stk. 3*. Naalakkersuisut kan fastsætte vilkår for en godkendelse af en overdragelse eller en overførsel, herunder vedrørende rettighedshaverens opfyldelse af kravene til en rettighedshaver efter koncessionen ved gennemførelsen af overdragelsen eller overførslen og i hele den resterende del af koncessionsperioden. *Stk. 4*. En koncession til turistvirksomhed er undtaget fra retsforfølgning. En retsforfølgning mod en koncession til turistvirksomhed er uden retsvirkning.” |
|  | **26.** Efter *§ 20* indsættes:” **§ 20 a.** En rettighedshavers sammenlægning (fusion) med et andet selskab er uden retsvirkning i forhold til rettighedshaverens koncession til turistvirksomhed og Inatsisartutloven, medmindre sammenlægningen er godkendt af Naalakkersuisut. *Stk. 2*. En rettighedshavers adskillelse (spaltning) i flere selskaber er uden retsvirkning i forhold til rettighedshaverens koncession til turistvirksomhed og Inatsisartutloven, medmindre adskillelsen er godkendt af Naalakkersuisut. *Stk. 3*. Naalakkersuisut kan kun godkende en sammenlægning (fusion) eller en adskillelse (spaltning) efter stk. 1 eller 2, hvis rettighedshaveren efter sammenlægningen eller adskillelsen opfylder alle krav til rettighedshaveren efter Inatsisartutloven og bestemmelser og vilkår fastsat efter Inatsisartutloven for koncessionen. De omfatter blandt andet kravene til ansøgeren og rettighedshaveren efter §§ 8 c og 12-15 og bestemmelser og vilkår om krav til ansøgeren og rettighedshaveren fastsat af Naalakkersuisut i forbindelse med en gennemført procedure for meddelelse af koncessionen efter § 8, jf. §8 b, og som bestemmelser og vilkår for koncessionen, jf. blandt andet §§ 7 og 11 a. *Stk. 4*. Naalakkersuisut kan fastsætte vilkår for en godkendelse af en sammenlægning eller en adskillelse efter stk. 1 eller 2, herunder vilkår vedrørende rettighedshaverens opfyldelse af kravene til en rettighedshaver efter koncessionen til turistvirksomhed ved gennemførelsen af sammenlægningen eller adskillelsen og i hele den resterende del af koncessionsperioden.” |
|  | **27.** Efter *§ 21* indsættes:” **§ 21 a.** En koncession til turistvirksomhed ophører, når koncessionsperioden udløber eller koncessionen bortfalder, tilbagekaldes af Naalakkersuisut eller tilbageleveres fra rettighedshaveren til Naalakkersuisut efter Naalakkersuisuts godkendelse deraf.” |
| *Generelle krav* | **28.** Overskriften til *kapitel 11* affattes således:*”Generelle bestemmelser”* |
|  | **29.** Efter *§ 27* indsættes:*”Væsentlige samfundsmæssige forhold og interesser*  **§ 27 a.** En koncession til turistvirksomhed eller en godkendelse efter Inatsisartutloven kan ikke meddeles til en ansøger eller en rettighedshaver, hvis det ikke er foreneligt med væsentlige samfundsmæssige forhold eller interesser, herunder væsentlige udenrigspolitiske, forsvarspolitiske eller sikkerhedspolitiske forhold eller interesser. Naalakkersuisut træffer afgørelse derom. *Stk. 2*. En ansøger eller en rettighedshaver skal oplyse Naalakkersuisut om alle forhold, der kan være af betydning for Naalakkersuisuts afgørelse efter stk. 1, og dokumentere disse oplysninger. En ansøger eller en rettighedshaver skal til Naalakkersuisut afgive enhver oplysning og dokumentation, som Naalakkersuisut finder nødvendig for at træffe afgørelse efter stk. 1, når Naalakkersuisut anmoder ansøgeren eller rettighedshaveren derom. *Stk. 3*. Naalakkersuisut kan vedrørende en ansøger eller en rettighedshaver foretage de undersøgelser og vurderinger, som Naalakkersuisut finder nødvendige for at træffe afgørelse efter stk. 1, herunder indhente oplysninger og vurderinger fra myndigheder i Danmark og andre lande og fra europæiske og internationale myndigheder og organisationer.” |
|  | **30.** Efter *§ 27 b* indsættes:*”Kapitel 11 a**Lovvalg for en koncession til turistvirksomhed og* *afgørelse af en tvist vedrørende en koncession eller andre forhold ved en domstol* **§ 27 c.** En koncession til turistvirksomhed, aktiviteter efter en koncession og forhold i forbindelse dermed er underlagt og reguleres af Inatsisartutloven og anden grønlandsk ret og dansk ret, som til enhver tid finder anvendelse i Grønland.  *Stk. 2*. Enhver tvist vedrørende en koncession til turistvirksomhed, aktiviteter efter koncession eller forhold i forbindelse dermed skal afgøres efter Inatsisartutloven og anden grønlandsk ret og dansk ret, som til enhver tid finder anvendelse i Grønland. **§ 27 d.** Enhver tvist mellem Naalakkersuisut og rettighedshaveren vedrørende en koncession til turistvirksomhed, aktiviteter efter koncession eller forhold i forbindelse dermed skal og kan kun indbringes for og afgøres af de grønlandske og danske domstole med kompetence i Nuuk, Grønland. De nævnte domstole skal have enekompetence vedrørende sådanne tvister. Retten i Grønland i Nuuk skal være retten i 1. instans. En afgørelse truffet af Retten i Grønland kan ankes og kæres efter bestemmelserne derom. **§ 27 e.** En afgørelse om forhold omfattet af Inatsisartutloven, herunder en koncession til turistvirksomhed og aktiviteter og forhold i forbindelse dermed, kan kun indbringes for domstolene inden for en frist på 1 år. Fristen regnes fra dagen for meddelelsen af afgørelsen til en part, hvis afgørelsen er meddelt til en part. Fristen regnes dog altid fra dagen for offentliggørelsen, hvis afgørelsen er offentligt bekendtgjort. Hvis fristen udløber på en lørdag, en søndag eller en helligdag, forlænges fristen til den første følgende hverdag.  *Stk. 2*. Indbringelse for domstolene af en afgørelse har ikke opsættende virkning, medmindre Naalakkersuisut bestemmer andet.  *Stk. 3*. En afgørelse om forhold omfattet af Inatsisartutloven kan kun indbringes for domstolene med kompetence i Grønland og kan kun indbringes efter og i overensstemmelse med bestemmelserne derom i Inatsiartutloven og bestemmelser og vilkår derom fastsat af Naalakkersuisut, herunder bestemmelser og vilkår fastsat for en koncession til turistvirksomhed. En afgørelse, der indbringes for domstolene, skal indbringes for Retten i Grønland som 1. instans. En afgørelse truffet af Retten i Grønland kan ankes og kæres efter bestemmelserne derom.” |
|  | **§ 2**Inatsisartutloven træder i kraft den 1. januar 2024.  *Stk. 2*. Koncessionskrav, som er fastsat ved Inatsisartutlovens ikrafttræden, bevarer deres gyldighed. Inatsisartutloven finder også anvendelse på sådanne koncessionskrav. Et sådant koncessions-krav finder anvendelse, indtil den første hverdag efter Naalakkersuisuts offentliggørelse af en afgørelse om koncessionskravets ophør. Naalakkersuisut kan dog fastsætte bestemmelser om, at et sådant koncessionskrav finder anvendelse, indtil en bestemt dag, eller indtil den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8.  *Stk. 3*. Koncessioner til turistvirksomhed, som er meddelt ved Inatsisartutlovens ikrafttræden, bevarer deres gyldighed. Inatsisartutloven finder også anvendelse på sådanne koncessioner og aktiviteter omfattet af Inatsisartutlov om koncession til turistvirksomhed i udvalgte områder ved Inatsisartutlovens ikrafttræden. Inatsisartutloven finder desuden anvendelse på aktiviteter, som er omfattet af Inatsisartutlov om koncession til turistvirksomhed i udvalgte områder og udført før Inatsisartutlovens ikrafttræden. Inatsisartutloven finder endvidere anvendelse på afgørelser om forhold, som er omfattet af Inatsisartutlov om koncession til turistvirksomhed i udvalgte områder og truffet før Inatsisartutlovens ikrafttræden, idet tidsfristen i § 27 e, stk. 1, dog regnes fra tidspunktet for Inatsisartutlovens ikrafttræden. |

**3. Økonomiske og administrative konsekvenser for det offentlige**

Efter forslaget kan Naalakkersuisut træffe afgørelse om oprettelse og anvendelse af et bedømmelsesudvalg for koncessioner til turistvirksomhed for den eller de kommuner, hvori et område omfattet af et koncessionskrav eller en koncession til turistvirksomhed er beliggende.

Et bedømmelsesudvalg skal omfatte 1-4 medlemmer udpeget af Naalakkersuisut og 1-4 medlemmer udpeget af den eller de kommuner, hvori området omfattet af et koncessionskrav eller en koncession til turistvirksomhed er beliggende. Naalakkersuisut kan kun udpege ansatte i Naalakkersuisut til medlemmer af bedømmelsesudvalget. Kommunen eller kommunerne i fællesskab kan kun udpege medlemmer af kommunalbestyrelsen og ansatte i kommunen eller kommunerne til medlemmer af bedømmelsesudvalget.

Naalakkersuisut kan anmode bedømmelsesudvalget om at behandle sager og udarbejde og afgive begrundede indstillinger til afgørelser og udtalelser til Naalakkersuisut om nogle bestemte forhold vedrørende meddelelse af koncessioner til turistvirksomhed og meddelte koncessioner og aktiviteter efter dem.

Alle udvalgets medlemmer er således ansat i Naalakkersuisut, medlemmer af en kommunalbestyrelse eller ansat i en kommune. Medlemmerne af udvalget vil ikke modtage særskilt vederlag for deres arbejde i udvalget, som forventes at ske indenfor rammerne af deres sædvanlige aflønning. Medlemmerne af udvalget vil generelt kommunikere og have drøftelser ved anvendelse af telefon, emails og videomøder over internettet. Medlemmerne af udvalget kan dog også mødes fysisk, for eksempel hvis de alle bor i Nuuk.

Forslagets bestemmelser og ordning for bedømmelsesudvalg for koncessioner til turistvirksomhed forventes ikke at have væsentlige økonomiske eller administrative konsekvenser for det offentlige.

Efter forslaget kan Naalakkersuisut fastsætte bestemmelser om, at en eller flere bestemte kommuner skal varetage bestemte opgaver og beføjelser efter Inatsisartutloven, hvis en eller flere kommuner anmoder derom. Hvis en eller flere kommuner anmoder derom, og Naalakkersuisut fastsætter bestemmelser derom, vil varetagelsen af disse opgaver og beføjelser medføre arbejde og udgifter dertil hos kommunen eller kommunerne og mindre arbejde og besparelser hos Naalakkersuisut ved ikke at varetage disse opgaver og beføjelser. Det er ikke muligt nærmere at vurdere omfanget af dette mulige arbejde og disse mulige udgifter og besparelser. Det forventes dog, at de økonomiske og administrative konsekvenser for det offentlige, herunder kommunen eller kommunerne og Naalakkersuisut, samlet set ikke vil være væsentlige.

Forslaget forventes derudover ikke at have væsentlige økonomiske eller administrative konsekvenser for det offentlige.

**4. Økonomiske og administrative konsekvenser for erhvervslivet**

Forslaget forventes generelt ikke at have væsentlige økonomiske eller administrative konsekvenser for erhvervslivet.

Forslaget vil dog have visse positive virkninger for personer og virksomheder, som ansøger om meddelelse af koncessioner til turistvirksomhed eller er rettighedshavere efter koncessioner.

Forslaget gør reguleringen vedrørende koncessioner til turistvirksomhed mere klar og udførlig og dermed mere brugervenlig for erhvervslivet. Det forventes, at det generelt vil gøre brugen af reguleringen og koncessioner til turistvirksomhed mere hensigtsmæssig og effektiv, herunder med hensyn til forbrug af arbejde, ressourcer og tid ved erhvervslivets arbejde med reguleringen og koncessioner. Det vil blandt andet kunne være tilfældet i forbindelse med erhvervslivets arbejde med ansøgninger om meddelelse af koncessioner til turistvirksomhed, meddelte koncessioner, aktivitetsplaner og aktiviteter efter koncessioner.

Derudover tilgodeser forslaget i højere grad de økonomiske interesser for grønlandske og mere lokale virksomheder og arbejdstagere. Med lovforslaget præciseres det blandt andet, at der ved vurderingen af, hvilken eller hvilke ansøgere, der skal tildeles en koncession til turistvirksomhed, kan lægges vægt på tidligere erfaring med udbud, salg og levering af turistprodukter i det konkrete område. Det præciseres også, at der kan stilles mindstekrav til og lægges vægt på anvendelsen af grønlandske arbejdstagere og leverandører ved udførelse af aktiviteter efter en koncession. Forslaget præciserer og ændrer i et vist omfang bestemmelserne om, at rettighedshavere efter koncessioner skal være personer og virksomheder med nok tilknytning til Grønland.

**5. Konsekvenser for miljø, natur og folkesundhed**

Forslaget fastsætter ikke bestemmelser vedrørende miljø, natur eller folkesundhed.

Forslaget vil ikke medføre ændringer for miljø, natur eller folkesundhed.

**6. Konsekvenser for borgerne**

Forslaget forventes ikke at have økonomiske konsekvenser for borgerne.

**7. Andre væsentlige konsekvenser**

Forslaget forventes ikke at have andre væsentlige konsekvenser.

**8. Høring af myndigheder og organisationer med videre**

Forslaget var i perioden fra xx. xxxx til xx. xxxx 2023 offentliggjort på Grønlands Selvstyres høringsportal.

Forslaget var endvidere i høring hos de følgende myndigheder, organisationer med videre:

[xxx]

Naalakkersuisut modtog høringssvar fra de følgende myndigheder, organisationer med videre:

[xxx]

I det følgende behandles de høringssvar, der er indkommet under den eksterne høring. Det bemærkes, at høringssvarene er anført i kursiv, og at høringssvarene er gengivet i hovedtræk på grundlag af en foretaget væsentlighedsvurdering.

[xxx]

**Bemærkninger til forslagets enkelte bestemmelser**

*Til § 1*

Til nr. 1

Bestemmelsen i *§ 5 a* angiver, hvad der forstås ved bestemmelser og vilkår efter forslaget.

Det anføres i første punktum sidste led, at forslagets definition af bestemmelser og vilkår ikke finder anvendelse, hvis andet følger af sammenhængen. Denne del af bestemmelsen er relevant, hvis det følger af en fortolkning af en anden bestemmelse, at dens brug af begreberne bestemmelser og vilkår må have en anden betydning i den anden bestemmelse end betydningen efter definitionen i denne bestemmelse.

Definitionen af bestemmelser og vilkår i § 5 a bidrager til at tydeliggøre, hvilke retlige muligheder Naalakkersuisut har for at fastsætte nærmere bestemmelser og vilkår efter forslaget. Det sker særligt af hensyn til personer og virksomheder, som generelt ikke eller kun i begrænset omfang har kendskab til lovgivningen og retssystemet i Grønland, herunder almindelige grønlandske personer og udenlandske personer og virksomheder.

Bestemmelsen i *§ 5 b* angiver, hvad der forstås ved en rettighedshavers aftalepart efter forslaget.

Ved en rettighedshavers aftalepart forstås blandt andet en rettighedshavers leverandør af varer eller tjenesteydelser, herunder entrepriseydelser eller rådgivningsydelser. Omtalen af eksempler af varer og tjenesteydelser er ikke udtømmende. En rettighedshavers aftalepart omfatter også en rettighedshavers aftaleparts aftalepart med videre.

Definitionen i bestemmelsen omfatter for eksempel en entreprenørvirksomhed, der skal etablere et hotel, et hus, en eller flere hytter, en skilift eller et anlæg eller infrastruktur efter aftale med rettighedshaveren efter en koncession til turistvirksomhed. Definitionen i § 5 b omfatter for eksempel også enhver underentreprenør og anden aftalepart, som entreprenørvirksomheden i det førstnævnte eksempel indgår aftale med i forbindelse med udførelsen af det aftalte entreprenørarbejde.

Definitionen i bestemmelsen er blandt andet relevant i forhold til forskellige aftaleforhold mellem rettighedshaveren efter en koncession til turistvirksomhed og rettighedshaverens aftaleparter og underaftaleparter. Definitionen bidrager sammen med forslagets andre bestemmelser til at sikre overholdelse af nogle af forslagets bestemmelser og tilladelsesvilkår med videre, herunder i forhold til rapportering om og betaling af skatter og afgifter og andre forpligtelser for rettighedshaveren og rettighedshaverens aftaleparter og underaftaleparter med videre.

Til nr. 2

Bestemmelserne i forslagets kapitel 2 a fastsætter regler om muligheden for at anvende et bedømmelsesudvalg for koncessioner til turistvirksomhed og overladelse (delegation) af opgaver og beføjelser til en eller flere kommuner.

Det foreslås i *§ 5 c, stk. 1*, at Naalakkersuisut kan træffe afgørelse om at oprette og anvende et bedømmelsesudvalg for koncessioner til turistvirksomhed for den eller de kommuner, hvor et område omfattet af et koncessionskrav eller en koncession til turistvirksomhed er beliggende. Naalakkersuisut kan dermed ud fra en konkret vurdering træffe afgørelse om at oprette og anvende et bedømmelsesudvalg for koncessioner til turistvirksomhed, hvis det efter Naalakkersuisuts vurdering er hensigtsmæssigt i det konkrete tilfælde.

Der kan nedsættes flere forskellige udvalg til varetagelse af forskellige opgaver i forskellige områder.

Hensigten med at give mulighed for at etablere og anvende bedømmelsesudvalg med kommunal deltagelse er blandt andet at give mulighed for at inddrage mere kommunal og lokal indsigt ved forvaltningen og administrationen af turismekoncessionsområdet. Det er desuden hensigten at give mulighed for bredere og mere nuancerede drøftelser under medvirken af blandt andre kommunale repræsentanter, inden der træffes afgørelser efter Inatsisartutloven.

Det foreslås i *5 c, stk. 2*, at et bedømmelsesudvalg oprettet efter stk. 1, skal bestå af 1-4 medlemmer udpeget af Naalakkersuisut og 1-4 medlemmer udpeget af den eller de kommuner, hvori området omfattet af et koncessionskrav eller en koncession til turistvirksomhed er beliggende.

Naalakkersuisut træffer afgørelse om, hvor mange medlemmer udvalget skal bestå af i forbindelsen med oprettelsen, jf. forslagets § 3 c, stk. 1. Naalakkersuisut og kommunen eller kommunerne i fællesskab skal hver udpege det samme antal medlemmer. Udvalget kan således kun bestå af et lige antal medlemmer, det vil sige 2, 4, 6 eller 8. Naalakkersuisut træffer i overensstemmelse med disse bestemmelser afgørelse om, hvor mange medlemmer af udvalget, som skal udpeges af henholdsvis Naalakkersuisut og kommunen eller kommunerne, hvori området omfattet af et koncessionskrav eller en koncession til turistvirksomhed er beliggende. Naalakkersuisut kan for eksempel træffe afgørelse om, at Naalakkersuisut og en kommune hver udpeger 1 medlem eller 2 medlemmer. Som et andet eksempel kan Naalakkersuisut træffe afgørelse om, at Naalakkersuisut udpeger 2 medlemmer, og at 2 kommuner, hvori området omfattet af et koncessionskrav eller en koncession til turistvirksomhed er beliggende, i fællesskab udpeger 2 medlemmer.

Naalakkersuisut kan kun udpege ansatte i Naalakkersuisut til medlemmer af bedømmelsesudvalget.

Kommunen eller kommunerne i fællesskab kan kun udpege medlemmer af kommunalbestyrelsen og ansatte i kommunen eller kommunerne til medlemmer af bedømmelsesudvalget.

Naalakkersuisut skal udpege formanden for udvalget blandt de medlemmer, der er udpeget til udvalget. Udpegelsen af formanden sker efter høring af kommunen eller kommunerne.

Alle medlemmer af bedømmelsesudvalget skal opfylde almindelige krav til offentligt ansatte, herunder krav om deres generelle og konkrete habilitet i forhold til de sager, som behandles i bedømmelsesudvalget. Det betyder for eksempel, at et medlem af bedømmelsesudvalget ikke må have en privat interesse i de forhold og spørgsmål, som behandles af udvalget.

Et medlem af bedømmelsesudvalget vil for eksempel være inhabilt i forhold til behandling af et spørgsmål om meddelelse af en koncession til turistvirksomhed, hvis det pågældende udvalgsmedlems ægtefælle har ansøgt om at få meddelt en koncession til turistvirksomhed for det samme turistprodukt og i det samme område.

Naalakkersuisut træffer ud fra en konkret vurdering afgørelse om habilitet for alle medlemmer af bedømmelsesudvalget. Det gælder også for de medlemmer, der er udpeget af en eller flere kommuner.

Det foreslås i *§ 5 c, stk. 3*, at bedømmelsesudvalget så vidt muligt skal forsøge at nå til enighed og træffe beslutninger i enighed om behandlede sager og forhold. I forlagets § 5 c, stk. 4, jf. § 5 d, omtales det nærmere, hvad udvalget træffer afgørelse om.

Hvis det ikke er muligt at nå til enighed, skal bedømmelsesudvalget træffe beslutning ved afstemning. Et forslag til en beslutning er vedtaget, hvis et flertal af udvalgets medlemmer stemmer for forslaget. I tilfælde af stemmelighed har udvalgets formand den afgørende stemme.

Forslagets *§ 5 c, stk. 4*, bestemmer, at bedømmelsesudvalget kan træffe beslutninger om afgivelse af indstillinger til afgørelser og udtalelser til Naalakkersuisut efter forslagets § 5 d og dets sagsbehandling og andre forhold i forbindelse dermed. Beslutninger træffes i overensstemmelse med forslagets § 5 c, stk. 3.

Efter bedømmelsesudvalgets afgivelse af en udtalelse eller indstilling til Naalakkersuisut, vil Naalakkersuisut skulle træffe afgørelse i sagen og i øvrigt varetage den relevante sagsbehandling. Naalakkersuisut kan ikke blot basere sig på bedømmelsesudvalgets udtalelse eller indstilling i en sag, men må som ansvarlig myndighed foretage en selvstændig vurdering under inddragelse af alle relevante forhold i sagen og beslutte at følge eller ikke at følge bedømmelsesudvalgets udtalelse eller indstilling.

Et bedømmelsesudvalg har ikke kompetence til at træffe forvaltningsmæssige afgørelser eller i øvrigt at foretage sagsbehandling i en sag vedrørende en eller flere koncessioner til turistvirksomhed og i forhold til eventuelle rettighedshavere eller potentielle rettighedshavere efter en eller flere koncessioner til turistvirksomhed.

Bedømmelsesudvalget behandler således kun sager internt i bedømmelsesudvalget for at træffe beslutning om afgivelse af udtalelser og indstillinger til afgørelser til Naalakkersuisut om forholdene omtalt i forslagets § 5 d.

Bedømmelsesudvalget bliver ikke part i en sag, hvor bedømmelsesudvalget har afgivet en udtalelse eller indstilling.

I forslagets *§ 5 d, stk. 1*, omtales de forhold som Naalakkersuisut kan anmode bedømmelsesudvalget om at udarbejde og afgive udtalelser og indstillinger til Naalakkersuisut om. Det er følgende forhold:

1) Meddelelse af en koncession til turistvirksomhed og vilkår derfor, herunder om vurdering af forskellige ansøgninger om koncessioner til turistvirksomhed og om indstilling om at meddele eller ikke meddele en eller flere koncessioner til turistvirksomhed.

2) En meddelt koncession til turistvirksomhed og aktiviteter og forhold i forbindelse dermed, herunder om vurdering og godkendelse af en aktivitetsplan efter forslagets § 17 og fastsættelse af vilkår for en sådan godkendelse.

3) Opfyldelse og manglende opfyldelse af bestemmelser og vilkår for en koncession til turistvirksomhed eller en godkendelse eller en afgørelse vedrørende en koncession til turist-virksomhed, herunder om en rettighedshaver opfylder bestemmelser og vilkårene for en koncession.

4) Afgørelser og påbud til en rettighedshaver ved manglende opfyldelse af bestemmelser og vilkår for en koncession til turistvirksomhed eller en godkendelse eller en afgørelse vedrørende en koncession til turistvirksomhed, herunder om en rettighedshaver skal meddeles et påbud eller ej.

5) Godkendelse af overdragelse af en koncession til turistvirksomhed og vilkår derfor, herunder om den potentielle rettighedshaver, som koncessionen ønskes overdraget til, opfylder de relevante krav til at være rettighedshaver og andre krav med henblik på at få overdraget koncessionen.

6) Tilbagekaldelse af en koncession til turistvirksomhed, herunder om betingelserne for tilbagekaldelse er opfyldte.

Forslagets *§ 5 d, stk. 2*, bestemmer, at et bedømmelsesudvalg skal afgive begrundede udtalelser og indstillinger.

En udtalelse eller en indstilling skal være skriftlig og omfatte bedømmelsesudvalgets væsentligste overvejelser og argumenter. Et eventuelt mindretals overvejelser, argumenter og forslag til udtalelse eller indstilling bør også medtages i begrundelsen.

Med bestemmelsen i forslagets *§ 5 d, stk. 3*, foreslås det, at et bedømmelsesudvalg kun skal afgive udtalelser eller indstillinger, i det omfang Naalakkersuisut anmoder derom. Et bedømmelsesudvalg tager således ikke spørgsmål eller sager op til behandling efter eget initiativ. Det er heller ikke muligt for en privat part at kræve et forhold forelagt for et bedømmelsesudvalg.

Det fremgår ligeledes af den foreslåede bestemmelse, at Naalakkersuisut også kan anmode bedømmelsesudvalget om afgive udtalelser og indstillinger om forhold i forbindelse med de forhold, der er omtalt i forslagets § 5 d, stk. 1. Naalakkersuisut er dermed ikke begrænset til kun at kunne anmode bedømmelsesudvalget om udtalelser og indstillinger vedrørende de forhold, der er nævnt i forslagets § 5 d, stk. 1, men kan også anmode bedømmelsesudvalget om at afgive indstillinger og udtalelser om tilknyttede forhold.

Det foreslås i § 5 e, stk. 1, at en række oplysninger, dokumenter og drøftelser skal betragtes som fortrolige og skal behandles som sådan af medlemmerne af bedømmelsesudvalget og Naalakkersuisut. Det er følgende oplysninger og dokumenter:

1) Oplysninger, dokumenter og anden kommunikation, herunder breve og emails, som udveksles internt mellem medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget. Bestemmelsen omfatter ikke oplysninger, dokumenter og anden kommunikation, som udveksles mellem dem uden sammenhæng med deres udførelse af deres arbejde som medlemmer af bedømmelsesudvalget.

2) Interne arbejdsdokumenter udarbejdet af bedømmelsesudvalget eller medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget, herunder udkast til udtalelser eller indstillinger. Bestemmelsen omfatter ikke arbejdsdokumenter, som udarbejdes af dem uden sammenhæng med deres udførelse af deres arbejde som medlemmer af bedømmelsesudvalget.

3) Interne drøftelser i bedømmelsesudvalget eller mellem medlemmer af bedømmelsesudvalget i forbindelse med deres udførelse af deres arbejde som medlemmer af bedømmelsesudvalget, uanset om drøftelserne er mundtlige eller skriftlige. Bestemmelsen omfatter ikke drøftelser mellem dem uden sammenhæng med deres udførelse af deres arbejde som medlemmer af bedømmelsesudvalget.

4) Oplysninger og dokumenter, herunder breve og emails, der udveksles mellem bedømmelsesudvalget eller medlemmer af bedømmelsesudvalget og Naalakkersuisut i forbindelse med medlemmernes udførelse af deres arbejde som medlemmer af bedømmelsesudvalget og Naalakkersuisuts udførelse af sit arbejde efter Inatsisartutloven. Bestemmelsen omfatter ikke oplysninger, dokumenter og anden kommunikation, som udveksles mellem dem og Naalakkersuisut uden sammenhæng med deres udførelse af deres arbejde som medlemmer af bedømmelsesudvalget og Naalakkersuisuts udførelse af sit arbejde som myndighed.

Bestemmelserne finder anvendelse uanset om kommunikationerne og drøftelserne sker i eller udenfor almindelig arbejdstid, og uanset hvilket medie der eventuelt måtte blive anvendt til brug for kommunikationen eller udvekslingen af oplysninger eller dokumenter.

Fortrolige oplysninger og dokumenter må ikke videregives til andre personer, myndigheder og virksomheder med videre.

Bestemmelsen skal læses og forstås i sammenhæng med forslagets § 5 e, stk. 2.

Det foreslås i *§ 5 e, stk. 2*, at oplysninger og dokumenter, der er fortrolige efter forslagets § 5 e, stk. 1, også er undtaget fra aktindsigt.

Hensigten med forslagets § 5 e, stk. 1 og 2, er at give bedømmelsesudvalget arbejdsro samt at give bedømmelsesudvalget adgang til at udveksle oplysninger og afgive udtalelser og indstillinger til Naalakkersuisut, uden at sådanne oplysninger, udtalelser eller indstillinger vil være undergivet aktindsigt.

Det vurderes for eksempel at være uhensigtsmæssigt, hvis offentligheden kan få indsigt i en udtalelse eller indstilling fra bedømmelsesudvalget, inden Naalakkersuisut har truffet afgørelse i en sag.

Naalakkersuisuts afgørelser om koncessionskravs ikrafttræden og ophør, om begyndelse og afslutning af en procedure for meddelelse af en eller flere koncessioner og om meddelelser af koncessioner betragtes ikke som fortrolige oplysninger efter forslagets § 5 e, stk. 1. Sådanne afgørelser kan offentliggøres på Naalakkersuisuts hjemmeside til oplysning for offentligheden.

I forslagets *§ 5 f* foreslås det, at Naalakkersuisut kan fastsætte nærmere bestemmelser og træffe afgørelse om forholdene nævnt i forslagets §§ 5 c-5e. Naalakkersuisut kan herunder fastsætte nærmere bestemmelser og træffe afgørelse om antallet af medlemmer af bedømmelsesudvalget, generelle og konkrete krav til medlemmernes habilitet i forhold til de sager, som behandles i bedømmelsesudvalget, bestemmelser og vilkår for meddelelse af koncessioner til turistvirksomhed, sager bedømmelsesudvalget skal behandle og afgive begrundede indstillinger til afgørelser om efter forslagets § 5 d, stk. 1 og 2, og det nærmere omfang af fortroligheden efter forslagets § 5 e.

Bestemmelser om de anførte forhold kan blandt andet fastsættes i bekendtgørelser, ansøgningsprocedurer, andre procedurer og vejledninger, standardvilkår for koncessioner til turistvirksomhed og godkendelser, vilkår i koncessioner til turistvirksomhed og godkendelser og bestemmelser og vilkår i afgørelser.

Efter den foreslåede bestemmelse i *§ 5 g, stk. 1*, kan Naalakkersuisut fastsætte bestemmelser om, at en eller flere bestemte kommuner skal varetage bestemte opgaver og beføjelser (delegeres kompetence) efter Inatsisartutloven. Naalakkersuisut kan derved overlade (delegere) kompetence efter loven til en eller flere kommuner.

Hensigten med den foreslåede bestemmelse er at give mulighed for, at kommunerne med tiden kan overtage dele af forvaltningen og administrationen inden for turismekoncessionsområdet. En kommune kan alene overlades kompetencen til at træffe afgørelse, foretage sagsbehandling og fastsætte bestemmelser vedrørende koncessioner til turistvirksomhed og andre forhold inden for kommunens område (kommunegrænsen).

Naalakkersuisut træffer alene afgørelse om at overlade kompetence til en kommune efter kommunens anmodning herom.

Bestemmelsen skal i øvrigt læses og forstås i sammenhæng med forslagets § 5 g, stk. 2 og 3.

Det forslås i forslagets § *5 g, stk. 2*, at Naalakkersuisuts kompetence til at overlade (delegere) opgaver og beføjelser efter stk. 1 begrænses, således at nogle opgaver og beføjelser, der er overladt Naalakkersuisut efter loven ikke kan overlades til en kommune. Det omfatter de opgaver og beføjelser, der følger af forslagets § 5 c-5 f (om etablering og anvendelse af bedømmelsesudvalg), § 5 g, stk. 1, (om overladelse af opgaver og beføjelser til kommuner), § 8 a (om fastsættelse af bestemmelser i et landsplandirektiv om anvendelse af områder til turistvirksomhed), § 12, stk. 4, (om ændring af grænsen på 100.000 kr. for, hvor stor en ubetalt forfalden gæld en rettighedshaver må have til det offentlige), og § 27 a (om hvorvidt det er foreneligt med væsentlige samfundsmæssige forhold eller interesser at meddele en koncession til turistvirksomhed eller en godkendelse efter Inatsisartutloven). For en nærmere omtale af de enkelte bestemmelser henvises til bemærkningerne dertil.

Det forslås i forslagets § *5 g, stk. 3*, at Naalakkersuisut heller ikke kan overdrage (delegere) opgaver og beføjelser (kompetencen) til at fastsætte bekendtgørelser, standardvilkår for ansøgningsprocedurer og andre procedurer, generelle vejledninger fastsat efter Inatsisartutloven og standardvilkår for koncessioner til turistvirksomhed og godkendelser meddelt efter Inatsisartutloven til en kommune.

Det foreslås dermed, at Naalakkersuisut fortsat er den overordnede og koordinerende myndighed, som fastsætter de alment gældende regler og retningslinjer for turismekoncessionsområdet, selvom en eller flere kommuner overlades væsentlige opgaver og beføjelser efter Inatsisartutloven. Det vurderes blandt andet at være mest hensigtsmæssigt af hensyn til at sikre ensartethed i forvaltningen i og udenfor kommunerne.

I det omfang Naalakkersuisuts adgang til at overlade opgaver og beføjelser til en kommune ikke er begrænset efter forslagets § 5 g, stk. 2 og stk. 3, kan Naalakkersuisut efter forslaget overlade opgaver og beføjelser efter Inatsisartutloven til en kommune, i det omfang Naalakkersuisut finder det relevant og hensigtsmæssigt.

Til nr. 3

Den foreslåede bestemmelse *§ 6, stk. 1*, giver Naalakkersuisut adgang (hjemmel) til at fastsætte bestemmelser om, at levering af turistprodukter og ydelser i forbindelse dermed i et eller flere bestemte områder skal være omfattet af et koncessionskrav.

Der er ikke tiltænkt nogen realitetsændring med ændringen. Der er alene tale om en sproglig præcisering.

Til nr. 4

Den foreslåede bestemmelse i *§ 6, stk. 2,* indeholder bestemmelser om, hvornår koncessionskrav efter stk. 1 begynder at finde anvendelse.

Efter bestemmelsen finder et koncessionskrav generelt anvendelse fra den første hverdag efter Naalakkersuisuts offentliggørelse af en afgørelse om koncessionskravet. Det følger af bestemmelsen, at Naalakkersuisuts afgørelse om fastsættelse af et koncessionskrav skal offentliggøres. Desuden følger det af bestemmelsen, at et koncessionskrav først finder anvendelse den første hverdag efter Naalakkersuisuts offentliggørelse af koncessionskravet. Bestemmelsen medfører, at et koncessionskrav først finder anvendelse i forhold til personer og virksomheder, når koncessionskravet er offentliggjort, og de dermed har fået eller har haft mulighed for at få kendskab til koncessionskravet.

Efter bestemmelsen i stk. 2 kan Naalakkersuisut dog fastsætte bestemmelser om, at et koncessionskrav først finder anvendelse senere fra en anden bestemt dag. Det kan for eksempel være relevant, hvis det er mest hensigtsmæssigt, at et koncessionskrav først finder anvendelse, når en procedure for meddelelse af en eller flere koncessioner til turistvirksomhed efter § 8 begynder. Indtil det tidspunkt vil det da være muligt for personer og virksomheder at levere et turistprodukt mod betaling til turister i det område, som senere skal være omfattet af koncessionskravet for turistproduktet.

Den foreslåede bestemmelse i *§ 6, stk. 3,* indeholder bestemmelser om, hvornår et fastsat koncessionskrav ophører med at finde anvendelse.

Efter bestemmelsen finder et koncessionskrav generelt anvendelse, indtil den første hverdag efter Naalakkersuisuts offentliggørelse af en afgørelse om koncessionskravets ophør. Det følger af bestemmelsen, at Naalakkersuisuts afgørelse om ophør af et koncessionskrav skal offentliggøres. Desuden følger det af bestemmelsen, at et koncessionskrav først ophører den første hverdag efter Naalakkersuisuts offentliggørelse af koncessionskravet. Bestemmelsen medfører, at et koncessionskrav først ophører, når koncessionskravets ophør er offentliggjort, og personer og virksomheder dermed har fået eller har haft mulighed for at få kendskab til koncessionskravets ophør.

Efter bestemmelsen i stk. 3 kan Naalakkersuisut dog fastsætte bestemmelser om, at et koncessionskrav ophører en bestemt dag, eller at et koncessionskrav ophører den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8.

Bestemmelsen om, at Naalakkersuisut kan fastsætte bestemmelser om et koncessionskravs ophør, er en klargøring af retstillingen efter en fortolkning af bestemmelserne i turismekoncessionsloven. Det følger af fortolkningen, at Naalakkersuisut kan træffe afgørelse om fastsættelse af koncessionskrav og dermed også om ophør af koncessionskrav.

Naalakkersuisut kan således bestemme, at et sådant koncessionskrav finder anvendelse, indtil en bestemt dag, hvis det er mest hensigtsmæssigt. Det kan det for eksempel være, hvis Naalakkersuisut indtil den bestemte dag vil have mulighed for at gennemføre en procedure for meddelelse af en eller flere koncessioner til turistvirksomhed efter § 8, og hvis Naalakkersuisut indtil den bestemte dag vil udelukke, at personer og virksomheder leverer de omfattede turisprodukter mod betaling til turister i de omfattede områder og dermed eventuelt også foretager investeringer i forbindelse dermed. Det kan for eksempel være investeringer i hytter eller anlæg til brug for leveringen af turistprodukterne. Sådanne investeringer kan helt eller delvist miste deres værdi, hvis en anden person eller virksomhed derefter meddeles en koncession til turistvirksomhed og dermed får eneret på levering af turistprodukterne mod betaling i det omfattede område. Det kan være bedst at undgå risikoen for sådanne investeringer, der helt eller delvist kan miste deres værdi.

Efter den foreslåede bestemmelse kan Naalakkersuisut også bestemme, at et koncessionskrav finder anvendelse, indtil den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8. Formålet med denne anden del af bestemmelsen er det samme som formålet med den første del af bestemmelsen, som omtalt ovenfor. Det er dog mere hensigtsmæssigt at anvende denne anden del af bestemmelsen, hvis Naalakkersuisut er begyndt at gennemføre eller konkret har planlagt at gennemføre en procedure for meddelelse af en eller flere koncessioner til turistvirksomhed efter § 8. Koncessionskravet til dermed ophøre, når processen er afsluttet og det dermed er afgjort, om Naalakkersuisut meddeler eller ikke meddeler en koncession til levering af det omfattede turistprodukt i området. Meddeler Naalakkersuisut en koncession, vil rettighedshaveren have eneret til levering af det omfattede turistprodukt i området. Meddeler Naalakkersuisut ikke en koncession, vil koncessionskravet generelt ikke længere være relevant, da Naalakkersuisut ikke vil meddele en koncession for området. Hvis en sådan procedure i et særligt tilfælde må genoptages eller gennemføres på ny, kan det dog være relevant at opretholde eller genindføre koncessionskravet, indtil den genoptagne eller nye procedure er afsluttet. Naalakkersuisut må da fastsætte bestemmelser derom.

Efter turismekoncessionsloven er koncessionskrav generelt fastsat uden bestemmelser om, hvornår de ophører. De finder dermed anvendelse uden begrænsning i tid, indtil Naalakkersuisut fastsætter bestemmelser om deres ophør. Det kan være uhensigtsmæssigt, at de fortsat finder anvendelse, hvis Naalakkersuisut ikke har meddelt nogen koncessioner for de omfattede områder og ikke planlægger og gennemfører procedurer for meddelelse af en eller flere koncessioner til turistvirksomhed for de omfattede områder. Koncessionskravene vil dermed medføre, at det ikke er muligt for personer og virksomheder at levere de omfattede turisprodukter mod betaling til turister i de omfattede områder, selvom ingen andre er rettighedshavere efter koncessioner om levering af turisprodukterne i områderne. I sådanne tilfælde vil det være bedst, hvis Naalakkersuisut fastsætter bestemmelser om koncessionskravenes ophør.

Til nr. 5

Den foreslåede bestemmelse ændrer ordlyden af Inatsisartutlovens *§ 6, stk. 4*.

Der er ikke tiltænkt nogen realitetsændring af retstilstanden med forslaget. Der er alene tale om en sproglig korrektion.

Til nr. 6

Den foreslåede bestemmelse i tilknytning til Inatsisartutlovens *§ 6, stk. 4,* indeholder bestemmelser om, at et koncessionskrav for et område kan omfatte flere turistprodukter.

Efter bestemmelsen kan et koncessionskrav for et område omfatte krav om, at en koncession for området skal omfatte et eller flere bestemte turistprodukter eller kan omfatte et eller flere andre turistprodukter.

Hvis et koncessionskrav for et område omfatter krav om, at en koncession for området skal omfatte flere bestemte turistprodukter, betyder det, at en koncession til turistvirksomhed for det relevante område kun kan meddeles, hvis der meddeles en koncession, som omfatter alle de i koncessionskravet angivne turistprodukter.

Hvis et koncessionskrav for et område omfatter krav om, at en koncession for området kan omfatte flere bestemte turistprodukter, betyder det, at en koncession til turistvirksomhed for det relevante område kan meddeles til et eller flere af de i koncessionskravet angivne turistprodukter.

Det fremgår også af bestemmelsen, at ingen af de turistprodukter, der er omfattet af et koncessionskrav, må leveres i det omfattede område uden koncession dertil.

Den foreslåede bestemmelse udgør en præcisering af den gældende retstilstand. Bestemmelsen præciserer retstilstanden, hvis flere turistprodukter er omfattet af samme koncessionskrav for et område.

Til nr. 7

Den foreslåede bestemmelse ændrer overskriften for Inatsisartutlovens kapitel 4.

Der er ikke tiltænkt nogen realitetsændring med forslaget. Der er alene tale om en sproglig præcisering, som vurderes at gøre overskriften mere retvisende for kapitlets indhold.

Til nr. 8

Den foreslåede bestemmelse ændrer overskriften over Inatsisartutlovens § 7.

Der er ikke tiltænkt nogen realitetsændring med forslaget. Der er alene tale om en sproglig præcisering, som vurderes at gøre overskriften mere retvisende for de følgende bestemmelsers indhold.

Til nr. 9

Den foreslåede bestemmelse i *§ 7, stk. 2*, præciserer, at Naalakkersuisut kan fastsætte nærmere bestemmelser og vilkår for meddelelse af koncession til turistvirksomhed.

Bestemmelser og vilkår for meddelelse af koncession til turistvirksomhed kan blandt andet fastsættes i bekendtgørelser, ansøgningsprocedurer, andre procedurer og vejledninger, standardvilkår for koncessioner til turistvirksomhed og godkendelser, vilkår i koncessioner til turistvirksomhed og godkendelser og bestemmelser og vilkår i afgørelser. Det følger også af den foreslåede nye bestemmelse i § 5 a om betydning af begreberne, bestemmelser og vilkår.

Til nr. 10

De foreslåede bestemmelser i § 8 klargør de nuværende bestemmelser i § 8 og uddyber og supplerer indholdet af de nuværende bestemmelser i § 8.

Den foreslåede bestemmelse i *§ 8, stk. 1*, præciserer, at en koncession til turistvirksomhed efter § 7 meddeles på en af måderne nævnt i stk. 2 og 5, som affattet ved de foreslåede ændrede bestemmelser i stk. 2 og 5.

De foreslåede bestemmelse i *§ 8, stk. 2*, svarer til de nuværende bestemmelser i § 8, stk. 1, 1. og 2. punktum, med enkelte sproglige præciseringer. De foreslåede bestemmelse i *§ 8, stk. 1*, medfører ikke nogen realitetsændringer.

Den foreslåede bestemmelse i *§ 8, stk. 3*, er en mere omfattende og præcis bestemmelse om samme forhold som den nuværende bestemmelse i § 8, stk. 1, 3. punktum. Den foreslåede bestemmelse i § 8, stk. 3, klargør og uddyber sammenhængen mellem gennemførelse af en almindelig udbudsrunde efter den foreslåede bestemmelse i stk. 2 og fastsættelse af bestemmelser om arealanvendelse efter Inatsisartutlov om planlægning og arealanvendelse. Efter den foreslåede bestemmelse i stk. 3 kan en almindelig udbudsrunde for et område kun gennemføres, hvis planmyndigheden efter Inatsisartutlov om planlægning og arealanvendelse har fastsat bestemmelser om, at området skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter. Det præciseres videre, at udbudsrunden kun kan omfatte meddelelse af en koncession til levering af det eller de turistprodukter, som kan leveres efter bestemmelserne derom fastsat af planmyndigheden efter Inatsisartutlov om planlægning og arealanvendelse.

Den foreslåede bestemmelse i *§ 8, stk. 4*, er en mere omfattende og præcis bestemmelse om samme forhold som den nuværende bestemmelse i § 8, stk. 4. Den foreslåede bestemmelse i § 8, stk. 4, klargør og uddyber sammenhængen mellem en mulig gennemførelse af en særlig udbudsrunde efter den foreslåede bestemmelse i stk. 5 og fastsættelse af bestemmelser om arealanvendelse efter Inatsisartutlov om planlægning og arealanvendelse.

Den foreslåede bestemmelse i § 8, stk. 4, finder anvendelse, hvis en ansøger indgiver en ansøgning om meddelelse af en koncession til turistvirksomhed for et område, som ikke er omfattet af bestemmelser om anvendelse af området til turistvirksomhed fastsat efter Inatsisartutlov om planlægning og arealanvendelse. Efter bestemmelsen vurderer Naalakkersuisut da, om ansøgningen bør behandles. Hvis Naalakkersuisut vurderer, at ansøgningen bør behandles, træffer Naalakkersuisut afgørelse om, at planmyndigheden skal træffe afgørelse om, om planmyndigheden vil fastsætte bestemmelser om anvendelse af området til turistvirksomhed.

Hvis planmyndigheden træffer afgørelse om, at den vil fastsætte bestemmelser om anvendelse af området til turistvirksomhed, gennemfører planmyndigheden processen derfor og fastsætter bestemmelser derom. Planmyndigheden fastsætter da bestemmelser om, at området skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter.

Hvis planmyndigheden derimod træffer afgørelse om, at den ikke vil fastsætte bestemmelser om anvendelse af området til turistvirksomhed, kan Naalakkersuisut ikke gennemføre en særlig udbudsrunde efter den foreslåede bestemmelse i stk. 5. Grunden dertil er, at det dermed følger af Inatsisartutlov om planlægning og arealanvendelse, at området ikke kan anvendes til turistvirksomhed.

Den foreslåede bestemmelse i *§ 8, stk. 5*, er en mere omfattende og præcis bestemmelse om det samme forhold, som kun delvist og mere indirekte reguleres af den nuværende bestemmelse i § 8, stk. 4, sidste punktum. Den foreslåede bestemmelse i § 8, stk. 5, klargør og uddyber sammenhængen mellem en gennemførelse af en særlig udbudsrunde efter bestemmelsen og bestemmelser om arealanvendelse fastsat efter den foreslåede bestemmelse i stk. 4 og Inatsisartutlov om planlægning og arealanvendelse.

Den foreslåede bestemmelse i § 8, stk. 5, finder anvendelse, når planmyndigheden efter stk. 4 har fastsat bestemmelser om, at et område skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter. Efter bestemmelse i § 8, stk. 5, gennemfører Naalakkersuisut da en særlig udbudsrunde om meddelelse af en koncession til turistvirksomhed for området. Under den særlige udbudsrunde kan Naalakkersuisut meddele en koncession til turistvirksomhed for området.

Naalakkersuisut skal dog ikke meddele en koncession til turistvirksomhed for området. Naalakkersuisut kan undlade at gøre det, hvis Naalakkersuisut på grundlag af en samlet vurdering af alle relevante forhold vurderer, at en koncession til turistvirksomhed ikke bør meddeles for området. Grunden dertil kan for eksempel være, at ansøgeren eller alle ansøgerne ikke opfylder kravene til en rettighedshaver efter en koncession til turistvirksomhed efter loven. Denne vurdering efter loven kan således medføre, at der ikke meddeles nogen koncession til turistvirksomhed for området, selvom planmyndigheden efter Inatsisartutlov om planlægning og arealanvendelse har fastsat bestemmelser om anvendelse af området til turistvirksomhed.

Bestemmelsen i stk. 5 præciserer, at en koncession til turistvirksomhed for området kun kan omfatte levering af det eller de turistprodukter, som kan leveres efter bestemmelserne derom fastsat af planmyndigheden efter stk. 4.

Stk. 5 indeholder også enkelte bestemmelser om proceduren for en særligt udbudsrunde.

Naalakkersuisut skal foretage en offentlig indkaldelse af ansøgninger om meddelelse af en koncession til turistvirksomhed. Det skal ske mindst 45 dage inden ansøgningsfristens udløb. Meddelelsen skal offentliggøres på hjemmesiden for Naalakkersuisut og i pressen. Offentliggørelse i pressen kan være for eksempel i en grønlandsk avis eller på hjemmesiden for et grønlandsk medie.

Til nr. 11

Den foreslåede bestemmelse i *§ 8 a* præciserer og uddyber i et vist omfang indholdet af den nuværende bestemmelser i § 8, stk. 3. Bestemmelsen i § 8 a medfører ikke nogen realitetsændring.

Efter bestemmelsen i § 8 a kan Naalakkersuisut i et landsplandirektiv fastsat efter Inatsisartutlov om planlægning og arealanvendelse fastsætte bestemmelser om, at et eller flere bestemte områder skal anvendes til turistvirksomhed, og at turistvirksomheden skal eller kan omfatte levering af alle eller en eller flere bestemte typer turistprodukter.

Inatsisartutlov om planlægning og arealanvendelse bestemmer i § 9, at Naalakkersuisut kan vedtage nærmere bestemmelser (landsplandirektiver) for kommuneplanlægningen, hvis det sker til varetagelse af væsentlig samfundsmæssige interesser, herunder selvstyrets sektorinteresser. Det kan blandt andet være selvstyrets sektorinteresser vedrørende turistvirksomhed. Naalakkersuisut kan også beslutte, at et landsplandirektiv med detaljerede bestemmelser for et delområdes anvendelse skal have retsvirkning som en kommuneplan efter bestemmelserne derom i loven. Det kan blandt andet være et landsplandirektiv med detaljerede bestemmelser for et delområdes anvendelse til turistvirksomhed.

Efter den foreslåede bestemmelse i *§ 8 b* kan Naalakkersuisut fastsætte bestemmelser og vilkår om bestemte mindstekrav til en ansøger, der ansøger om meddelelse af en koncession til turistvirksomhed efter § 7. Mindstekravene kan fastsættes for en udbudsprocedure efter § 8, stk. 2 eller 5. Mindstekravene kan vedrøre forholdene nævnt i de foreslåede bestemmelser i § 9, stk. 2-5. Mindstekravene kan fastsættes som krav om, at ansøgeren mindst skal opfylde bestemte krav til bestemte forhold, eller som krav om, at ansøgeren ved en bedømmelse efter udvælgelseskriterierne nævnt i § 9, stk. 2-5, mindst skal have opnået et bestemt antal point, et bestemt bedømmelsestal eller et andet bestemt bedømmelsesresultat. Formålet med fastsættelsen af mindstekravene vil generelt være at sikre, at en koncession til turistvirksomhed kun kan meddeles til en ansøger, hvis ansøgeren opfylder nogle bestemte og relevante mindstekrav vedrørende bestemte forhold. Dermed sikres, at en koncession ikke meddeles, hvis ansøgeren eller ansøgerne ikke er gode nok i forhold de bestemte forhold.

Efter den foreslåede bestemmelse i *§ 8 c*, stk. 1, kan en koncession til turistvirksomhed efter § 7 kun meddeles til en ansøger, der opfylder alle kravene efter stk. 2 og 3. Efter stk. 2 skal ansøgeren opfylde alle kravene til en rettighedshaver efter de foreslåede bestemmelser i §§ 12-15. Se bemærkningerne til §§ 12-15. Efter stk. 3 skal ansøgeren opfylde alle mindstekravene til en ansøger fastsat af Naalakkersuisut efter § 8 b. Se bemærkningerne til § 8 b.

Til nr. 12

De foreslåede bestemmelser i *§ 9* svarer generelt til de nuværende bestemmelser i § 9, men præciserer og uddyber i et vist omfang indholdet af nogle af de nuværende bestemmelser i § 9.

Den foreslåede bestemmelse i *stk. 1* svarer generelt til den nuværende bestemmelse i stk. 1 og medfører ikke i sig selv nogen realitetsændring.

Den foreslåede bestemmelse i *stk. 2, nr. 1*, svarer generelt til den nuværende bestemmelse i stk. 2 og medfører ikke nogen realitetsændring, men præciserer og uddyber i et vist omfang indholdet.

Den foreslåede bestemmelse i *stk. 2, nr. 2*, er en ny bestemmelse. Bestemmelsen svarer generelt til den nuværende bestemmelse i stk. 2, men præciserer og uddyber i et vist omfang indholdet. Bestemmelsen fastsætter desuden et nyt krav om, at ansøgerens tidligere erfaring med udbud, salg og levering af samme type eller typer turistprodukter eller andre lignende ydelser skal være erfaring i Grønland. Bestemmelsen vil således medføre en fordel for ansøgere, som har sådan erfaring i Grønland. Sådanne ansøgere vil kunne opfylde dette udvælgelseskriterie. Andre ansøgere, som ikke har sådan erfaring i Grønland, vil ikke kunne opfylde dette udvælgelseskriterie. Dette udvælgelseskriterie vil således generelt medføre fordele for ansøgere, som har erfaring i Grønland, i forhold til ansøgere, som ikke har sådan erfaring i Grønland, også selvom de har sådan erfaring i andre lande.

Den foreslåede bestemmelse i *stk. 3* svarer generelt til den nuværende bestemmelse i stk. 3, og medfører ikke nogen realitetsændring, men præciserer og uddyber i et vist omfang indholdet.

Den foreslåede bestemmelse i *stk. 4, nr. 1,* svarer generelt til den nuværende bestemmelse i stk. 4, nr. 1. Det er dog til sidst i bestemmelsen tilføjet, at ansøgerens evne til at levere turistprodukterne også er en del af kriteriet. Dette er også relevant udover ansøgerens evne til at markedsføre turistprodukterne og etablere effektive salgskanaler. Evnen til at levere turistprodukterne er en nødvendig og meget vigtig del af de samlede aktiviteter efter en eventuelt meddelt turismekoncession og en aktivitetsplan for aktiviteterne efter koncessionen.

Den foreslåede bestemmelse i *stk. 4, nr. 2,* svarer generelt til den nuværende bestemmelse i stk. 4, nr. 2. Bestemmelsen indhold er dog præciseret ved visse sproglige ændringer.

Den foreslåede bestemmelse i stk. 4, *nr. 3*, er ny. Det bestemmes i den første del af stk. 4, at et tredje udvælgelseskriterie er måden, hvorpå ansøgeren har til hensigt at foretage levering af det eller de turistprodukter, der er omfattet af ansøgningen, som godtgjort ved ansøgerens udkast til aktivitetsplan. Det bestemmes i stk. 4, nr. 3, at dette blandt andet også omfatter ansøgerens evne og villighed til at udføre aktiviteterne og levere turistprodukterne efter koncessionen til turistvirksomhed på en bæredygtig måde, som er forenelig med hensynene til beskyttelse af natur, miljø, klima, arbejdstagerrettigheder og almindelige samfundsinteresser. Betydningen af begreberne bæredygtig måde, natur, miljø, klima, arbejdstagerrettigheder og almindelige samfundsinteresser må blandt andet fastlægges på baggrund af turismekoncessionsloven og dens formål og hensyn og grønlandsk ret, dansk ret og internationale regler, som til enhver tid finder anvendelse i Grønland. Den nærmere betydning af begreberne og kravene til bæredygtighed og forenelighed med de nævnte hensyn kan præciseres og uddybes i vilkårene om udvælgelseskriterierne, som fastsættes og offentliggøres af Naalakkersuisut.

Den foreslåede bestemmelse i *stk. 5* er en ny bestemmelse.

Bestemmelsen fastsætter, at Naalakkersuisut kan fastsætte et eller flere yderligere udvælgelseskriterier udover de udvælgelseskriterier, der er fastsat i forslagets § 9, stk. 2-4.

Udvælgelseskriterierne skal omfatte ansøgerens udførelse eller konkrete og nærmere planlægning af udførelse af aktiviteter vedrørende markedsføring, udbud, salg og levering af samme type eller typer turistprodukter i hele eller dele af området, der er omfattet af en mulig fremtidig koncession til turistvirksomhed.

Det giver mulighed for, at Naalakkersuisut kan fastsætte sådanne konkrete udvælgelseskriterier, som vurderes hensigtsmæssige for den relevante udbudsrunde.

Et muligt udvælgelseskriterie kunne for eksempel være, om ansøgeren har udført eller konkret og nærmere har planlagt at udføre aktiviteter vedrørende markedsføring, udbud, salg og levering af samme type eller typer turistprodukter i hele eller dele af området, der er omfattet af en mulig fremtidig koncession til turistvirksomhed. Hvis en ansøger har udført sådanne aktiviteter i området, har ansøgeren således ved sine konkrete aktiviteter vist, at ansøgeren har en plan og er ved at gennemføre planen om at markedsføre, udbyde, sælge og levere samme type eller typer turistprodukter i hele eller dele af området. Hvis en ansøger konkret og nærmere har planlagt at udføre sådanne aktiviteter i området, og ansøgeren kan dokumentere eller på anden måde godtgøre det over for Naalakkersuisut, har ansøgeren således dermed vist, at ansøgeren har en plan om at markedsføre, udbyde, sælge og levere samme type eller typer turistprodukter i hele eller dele af området. Sådanne ansøgere vil dermed opfylde udvælgelseskriteriet.

Et sådant udvælgelseskriterie vil således medføre en fordel for ansøgere, som har udført eller konkret og nærmere har planlagt at udføre sådanne aktiviteter i området i Grønland. Sådanne ansøgere vil kunne opfylde dette udvælgelseskriterie. Andre ansøgere, som ikke har gjort dette, vil ikke kunne opfylde dette udvælgelseskriterie. Dette udvælgelseskriterie vil således generelt medføre fordele for ansøgere, som har udført eller konkret og nærmere har planlagt at udføre sådanne aktiviteter i området i Grønland, i forhold til ansøgere, som ikke har gjort dette, også selvom de har gjort dette vedrørende andre områder i Grønland eller andre lande.

De udvælgelseskriterier, der fastsættes og anvendes, skal være saglige og varetage et sagligt formål i overensstemmelse med Inatsisartutlovens formål. Udvælgelseskriterierne må ikke have til formål på en usaglig måde at favorisere en eller få ansøgere.

Den foreslåede bestemmelse i *stk. 6* svarer til den nuværende bestemmelse i stk. 5.

Der er ikke tiltænkt nogen realitetsændring med ændringen. Der er alene tale om en sproglig præcisering.

Den foreslåede bestemmelse i *stk. 7* svarer til den nuværende bestemmelse i stk. 6.

Der er ikke tiltænkt nogen realitetsændring med ændringen. Der er alene tale om en sproglig ændring og ændringer af bestemmelsens henvisninger til andre bestemmelser som følge af forslagets øvrige ændringer.

Til nr. 13

Den foreslåede bestemmelse ændrer ordlyden af Inatsisartutlovens *§ 11, stk. 2*.

Der er ikke tiltænkt nogen realitetsændring med forslaget. Der er alene tale om en sproglig korrektion.

Til nr. 14

I forslagets § 11 a-11 d fastsættes bestemmelser om vilkår i en koncession til turistvirksomhed. Der er tale om nye bestemmelser, der præciserer, hvilke vilkår der blandt andet kan fastsættes i en koncession til turistvirksomhed.

Den foreslåede bestemmelse i *§ 11 a* præciserer, at Naalakkersuisut kan fastsætte bestemmelser og vilkår om alle relevante forhold vedrørende en koncession til turistvirksomhed og aktiviteter efter en koncession i overensstemmelse med Inatsisartutlovens formål og bestemmelser. Naalakkersuisut kan blandt andet fastsætte bestemmelser og vilkår til sikring af rettighedshaverens overholdelse af grønlandsk lovgivning, Grønlands Selvstyres og kommuners rettigheder og økonomiske og andre interesser og rettighedshaverens rettigheder.

Naalakkersuisut kan efter bestemmelsen for eksempel fastsætte vilkår i en koncession til turistvirksomhed om, at rettighedshaveren skal rapportere indenfor fastsatte frister om bestemte forhold til sikring og kontrol af, at rettighedshaveren overholder grønlandsk lovgivning eller koncessionsvilkår. Som et andet eksempel kan Naalakkersuisut i en koncession til turistvirksomhed fastsætte vilkår om, at aktiviteter efter en koncession skal udføres på en bestemt måde, inden for bestemte frister og under iagttagelse af bestemte forhold, for at sikre at aktiviteterne udføres på en sikker og hensigtsmæssig måde.

Der er ikke tiltænkt nogen realitetsændring med bestemmelsen, men alene en præcisering af, at Naalakkersuisut kan fastsætte andre bestemmelser og vilkår om forhold, som ikke nærmere er omtalt i Inatsisartutlovens ordlyd.

Den foreslåede bestemmelse i forslagets *§ 11 b* vedrører Naalakkersuisuts adgang (hjemmel) til at fastsætte bestemmelser og vilkår om, at rettighedshaveren efter en koncession til turistvirksomhed skal ansætte og anvende grønlandske arbejdstagere ved udførelse af aktiviteter efter koncessionen.

Naalakkersuisut kan efter bestemmelsen blandt andet fastsætte bestemmelser og vilkår om, at rettighedshaveren skal ansætte og anvende grønlandske arbejdstagere, i det omfang der er grønlandske arbejdstagere, der er egnede til at udføre arbejde i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Det kunne for eksempel være bestemmelser om, at rettighedshaveren skal ansætte og anvende grønlandske arbejdstagere til varetagelse af arbejde svarende til 2 årsværk årligt, i det omfang der er grønlandske arbejdstagere, der er egnede til at udføre arbejde i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland.

Naalakkersuisut kan efter bestemmelsen også fastsætte bestemmelser og vilkår om, at rettighedshaveren skal ansætte og anvende grønlandske arbejdstagere til udførelse af bestemte typer arbejde eller aktiviteter, i det omfang der er grønlandske arbejdstagere, der er egnede til at udføre de bestemte typer arbejde og aktiviteter i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Det kunne for eksempel være bestemmelser om, at rettighedshaveren skal ansætte og anvende grønlandske arbejdstagere, til varetagelse af arbejde vedrørende transport og guidning af turister, i det omfang der er grønlandske arbejdstagere, der er egnede til at udføre dette arbejde, og som vil indgå aftale derom med rettighedshaveren på sædvanlige vilkår derfor i Grønland.

Rettighedshaveren er efter bestemmelsen ikke forpligtet til at anvende og ansætte grønlandske arbejdstagere, i det omfang rettighedshaveren kan dokumentere, at der ikke er egnede kandidater i Grønland eller kandidater, der vil indgå aftale om at udføre det relevante arbejde med rettighedshaveren på sædvanlige vilkår derfor i Grønland. Hvis rettighedshaveren for eksempel kan dokumentere, at rettighedshaveren har opslået et jobopslag med en almindelig ansøgningsfrist på relevante medier og kontaktet relevante erhvervsskoler og jobcentre, uden at det har været muligt at besætte en stilling, vil dette være dokumentation for, at der ikke er egnede kandidater, der vil indgå aftale om at udføre det relevante arbejde med rettighedshaveren på sædvanlige vilkår derfor i Grønland.

Ved sædvanlige vilkår får Grønland forstås almindelige og sædvanlige ansættelsesvilkår i Grønland, herunder løn, for medarbejdere, der varetager samme type job med tilsvarende ansvar, kompetencer og erfaring.

Bestemmelsen har til formål at øge beskæftigelsen af grønlandske arbejdstagere og tilsikre en øget kompetenceopbygning blandt grønlandske arbejdstagere indenfor turismeområdet i Grønland.

Det forventes, at der som udgangspunkt for alle koncessioner til turistvirksomhed, der meddeles i Grønland, vil blive fastsat bestemmelser eller vilkår om, at rettighedshaveren i et vist omfang skal ansætte og anvende grønlandske arbejdstagere til udførelse af aktiviteter efter koncessionen, i det omfang der er grønlandske arbejdstagere, der er egnede, og som vil indgå aftale derom med rettighedshaveren på sædvanlige vilkår. Udgangspunktet forventes dog fraveget, hvis et sådant krav vurderes usagligt eller usædvanligt byrdefuldt for rettighedshaveren i det konkrete tilfælde. Dette skal også læses og forstås i sammenhæng med bestemmelsens stk. 2.

Den foreslåede bestemmelse i *stk. 2* bestemmer, at Naalakkersuisut har adgang (hjemmel) til at fastsætte bestemmelser og vilkår om, at rettighedshaverens aktivitetsplan for udførelse af aktiviteter efter koncessionen, jf. § 17, skal indeholde nærmere oplysninger og bestemmelser om rettighedshaverens ansættelse og anvendelse af grønlandske arbejdstagere ved udførelsen af aktiviteter efter koncessionen.

Bestemmelsen har til formål at medvirke til at sikre, at rettighedshaveren overholder de bestemmelser og vilkår, der er fastsat efter stk. 1, og sikrer effektiv rekruttering og ansættelse af egnede grønlandske arbejdstagere på en hensigtsmæssig måde.

Det kan således være hensigtsmæssigt, at rettighedshaveren i aktivitetsplanen skal oplyse, hvordan rettighedshaveren vil søge at rekruttere egnede kandidater til ledige stillinger, for at sikre en hensigtsmæssig og effektiv rekrutteringsproces.

Rettighedshaverens fastsætter selv bestemmelserne i aktivitetsplanen. Rettighedshaveren har dermed stor indflydelse på, hvordan de fastsatte krav konkret skal opfyldes, og hvordan aktiviteterne efter koncessionen i øvrigt skal udføres. Aktivitetsplanen skal dog godkendes af Naalakkersuisut. Naalakkersuisut kan i den forbindelse fastsætte vilkår for godkendelsen. Se nærmere derom i forslagets § 17 og bemærkningerne dertil.

Den foreslåede bestemmelse i forslagets *§ 11 c* vedrører Naalakkersuisuts adgang (hjemmel) til at fastsætte bestemmelser og vilkår om, at rettighedshaveren efter en koncession til turistvirksomhed skal anvende grønlandske leverandører af varer og tjenesteydelser ved udførelse af aktiviteter efter koncessionen.

Naalakkersuisut kan efter bestemmelsen blandt andet fastsætte bestemmelser og vilkår om, at rettighedshaveren skal anvende grønlandske leverandører af varer og tjenesteydelser, i det omfang der er grønlandske leverandører, der er egnede til at levere varer og tjenesteydelser i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Det kunne for eksempel være bestemmelser om, at rettighedshaveren skal anvende grønlandske leverandører til levering af alle varer og ydelser, der skal anvendes til udførelsen af aktiviteterne efter koncessionen, i det omfang der er grønlandske leverandører, der er egnede til at levere de konkrete varer og tjenesteydelser i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland.

Naalakkersuisut kan efter bestemmelsen også fastsætte bestemmelser og vilkår om, at rettighedshaveren skal anvende grønlandske leverandører til at levere bestemte typer varer og tjenesteydelser, i det omfang der er grønlandske leverandører, der er egnede til at levere de bestemte typer varer og tjenesteydelser i forbindelse med udførelsen af aktiviteter efter koncessionen, og som vil indgå aftale derom med rettighedshaveren på sædvanlige vilkår derfor i Grønland. Det kunne for eksempel være bestemmelser om, at rettighedshaveren skal anvende grønlandske leverandører af varer og tjenesteydelser til levering af transportydelser og cateringydelser i forbindelse med udførelsen af aktiviteter efter koncessionen, i det omfang der er grønlandske leverandører, der er egnede til at levere disse ydelser, og som vil indgå aftale derom med rettighedshaveren på sædvanlige vilkår derfor i Grønland.

Rettighedshaveren er efter bestemmelsen ikke forpligtet til at anvende grønlandske leverandører, i det omfang rettighedshaveren kan dokumentere, at der ikke er egnede leverandører i Grønland eller i det omfang de egnede leverandører ikke vil indgå aftale om levering af de relevante varer eller tjenesteydelser med rettighedshaveren på sædvanlige vilkår derfor i Grønland. Hvis rettighedshaveren for eksempel kan dokumentere, at den eller de egnede leverandører, der er i Grønland, alene vil levere de relevante varer eller tjenesteydelser mod en langt højere betaling end den, der kræves af andre leverandører for tilsvarende varer eller ydelser, er rettighedshaveren ikke forpligtet til at anvende grønlandske leverandører. Dette kan for eksempel dokumenteres ved, at rettighedshaveren indhenter konkurrerende tilbud fra flere egnede leverandører. Når der sammenlignes priser og vilkår, skal der sammenlignes priser og vilkår i Grønland. Det betyder for levering og udførelse af de relevante varer og tjenesteydelser i Grønland.

Bestemmelsen har til formål at øge anvendelsen af grønlandske leverandører og tilsikre en øget kompetenceopbygning blandt grønlandske virksomheder indenfor turismeområdet i Grønland.

Det forventes, at der som udgangspunkt for alle koncessioner til turistvirksomhed, der meddeles i Grønland, vil blive fastsat bestemmelser eller vilkår om, at rettighedshaveren i et vist omfang skal anvende grønlandske leverandører ved udførelse af aktiviteter efter koncessionen, i det omfang der er grønlandske leverandører, der er egnede, og som vil indgå aftale derom med rettighedshaveren på sædvanlige vilkår i Grønland. Udgangspunktet forventes dog fraveget, hvis et sådant krav vurderes usagligt eller usædvanligt byrdefuldt for rettighedshaveren i det konkrete tilfælde. Dette skal også læses og forstås i sammenhæng med bestemmelsens stk. 2.

Den foreslåede bestemmelse i *stk. 2* bestemmer, at Naalakkersuisut har adgang (hjemmel) til at fastsætte bestemmelser og vilkår om, at rettighedshaverens aktivitetsplan for udførelse af aktiviteter efter koncessionen, jf. § 17, skal indeholde nærmere oplysninger og bestemmelser om rettighedshaverens anvendelse af grønlandske leverandører af varer og tjenesteydelser ved udførelsen af aktiviteter efter koncessionen.

Bestemmelsen har til formål at medvirke til at sikre, at rettighedshaveren overholder de bestemmelser og vilkår, der er fastsat efter stk. 1, og hensigtsmæssigt og effektivt forsøger at engagere grønlandske leverandører til levering af varer eller tjenesteydelser i forbindelse med udførelsen af aktiviteter efter en koncession til turistvirksomhed.

Det kan således være hensigtsmæssigt, at rettighedshaveren i aktivitetsplanen skal oplyse, hvordan rettighedshaveren vil søge at tilknytte egnede leverandører, for at sikre en hensigtsmæssig og effektiv proces for engagering og inddragelse af grønlandske leverandører i den forbindelse.

Rettighedshaverens fastsætter selv bestemmelserne i aktivitetsplanen. Rettighedshaveren har dermed stor indflydelse på, hvordan de fastsatte krav konkret skal opfyldes, og hvordan aktiviteterne efter koncessionen i øvrigt skal udføres. Aktivitetsplanen skal dog godkendes af Naalakkersuisut. Naalakkersuisut kan i den forbindelse fastsætte vilkår for godkendelsen. Se nærmere derom i forslagets § 17 og bemærkningerne dertil.

Den foreslåede bestemmelse i forslagets *§ 11 d* vedrører håndhævelsen af bestemmelser og vilkår fastsat af Naalakkersuisut efter § 11 b, stk. 1, eller § 11 c, stk. 1, eller fastsat af rettighedshaveren i aktivitetsplanen efter § 11 b, stk. 2, eller § 11 c, stk. 2.

Det fremgår af bestemmelsen, at Naalakkersuisut kan meddele påbud om overholdelse, hvis rettighedshaveren ikke overholder bestemmelser og opfylder vilkår fastsat af Naalakkersuisut efter § 11 b, stk. 1, eller § 11 c, stk. 1, eller fastsat af rettighedshaveren i aktivitetsplanen efter § 11 b, stk. 2, eller § 11 c, stk. 2.

Naalakkersuisut kan samtidig fastsætte en tidsfrist for, hvornår rettighedshaveren senest skal overholde bestemmelsen eller opfylde et vilkår. Tidsfristen skal fastsættes således, at rettighedshaveren har en rimelig og reel mulighed for at efterkomme påbuddet og overholde bestemmelsen eller opfylde vilkåret indenfor tidsfristen.

Hvis rettighedshaveren ikke efterkommer påbuddet og overholder bestemmelsen eller opfylder vilkåret indenfor tidsfristen, der er fastsat af Naalakkersuisut, kan Naalakkersuisut efter stk. 2 meddele påbud til rettighedshaveren om, at rettighedshaveren skal ophøre med at udføre aktiviteter efter koncessionen, indtil Naalakkersuisut har godkendt, at rettighedshaveren overholder bestemmelserne og opfylder vilkårene. Hvis sådant et påbud meddeles, medfører det, at rettighedshaveren ikke må udføre aktiviteter efter koncessionen, før Naalakkersuisut har godkendt, at rettighedshaveren overholder bestemmelserne og opfylder vilkårene.

Bestemmelserne i forslagets § 11 d har til formål at sikre, at der kan ske effektiv håndhævelse af bestemmelser og vilkår fastsat af Naalakkersuisut efter § 11 b, stk. 1, eller § 11 c, stk. 1, eller fastsat af rettighedshaveren i aktivitetsplanen efter § 11 b, stk. 2, eller § 11 c, stk. 2.

Bestemmelserne har til hensigt at medvirke til at sikre, at en rettighedshaver kun kan udføre aktiviteter efter en koncession til turistvirksomhed, hvis rettighedshaveren på rimelig vis også bidrager til det grønlandske samfund og lokalsamfundet og den grønlandske økonomi, blandt andet ved beskæftigelse af grønlandske arbejdstagere og ved anvendelse af grønlandske leverandører.

Til nr. 15

Den foreslåede bestemmelse ændrer overskriften over Inatsisartutlovens § 12.

Der er ikke tiltænkt nogen realitetsændring med forslaget. Der er alene tale om en sproglig præcisering, som vurderes at gøre overskriften mere retvisende for de følgende bestemmelsers indhold.

Til nr, 16

Den foreslåede bestemmelse i *§12, stk. 1,* svarer til den nuværende bestemmelse i § 12, stk. 1.

Der er ikke tiltænkt nogen realitetsændring med ændringen. Der er alene tale om en præcisering af bestemmelsens indhold.

Det præciseres blandt andet med bestemmelsen, at kravet om den nødvendige sagkundskab vedrører rettighedshaverens tekniske og faglige formåen, herunder rettighedshaverens erfaring og kompetencer vedrørende markedsføring, udbud, salg og levering af samme eller lignende turistprodukter.

Det præciseres videre med bestemmelsen, at kravet om den nødvendige finansielle kapacitet vedrører rettighedshavens økonomiske og finansielle formåen, herunder rettighedshaverens likviditet samt finansielle robusthed, for eksempel i form af egenkapital eller ved garantistillelse for aktiviteterne efter koncession.

Desuden præciseres det med bestemmelsen, at vurderingen af, om rettighedshaveren besidder den nødvendige tekniske og faglige formåen (sagkundskab) og økonomiske og finansielle formåen (finansielle kapacitet), skal foretages i relation til de aktiviteter, der skal udføres efter koncessionen, og de forpligtelser, der gælder vedrørende koncessionen og aktiviteter efter koncessionen. De krav, der stilles til rettighedshaverens tekniske og faglige formåen (sagkundskab) og økonomiske og finansielle formåen (finansielle kapacitet), skal således være proportionale i forhold til de aktiviteter, der skal udføres efter koncessionen, og de forpligtelser, der gælder vedrørende koncessionen og aktiviteter efter koncessionen.

For eksempel kræver det ikke samme grad af sagkundskab, at udbyde og levere fiskeri med fiskestang som turistprodukt, som det kræver at udbyde og levere heliskiing, hvor der blandt andet er en række væsentligt mere omfattende sikkerhedsforskrifter, der skal opfyldes, og hvor erfaring og kompetencer er mere væsentlige for at sikre en forsvarlig levering af turistproduktet.

På samme måde må der stilles væsentligt lavere krav til rettighedshaverens finansielle formåen, hvis rettighedshaveren skal udbyde og levere for eksempel turistproduktet isbjørnesafari, end hvis rettighedshaveren skal opføre et skisportsanlæg og udbyde og levere turistprodukter forbundet med skisport. Hvis rettighedshaveren skal opføre bygninger og anlæg skal det således sikres, at rettighedshaveren har eller kan fremskaffe det relevante grundlag for finansiering deraf, og at rettighedshaveren også kan fjerne bygninger og anlæg igen, hvis dette kræves ved aktiviteternes ophør.

Den foreslåede bestemmelse i *§ 12, stk. 2*, svarer til den nuværende bestemmelse i § 14, stk. 1, nr. 4, og § 15, stk. 1, nr. 2.

Der er ikke tiltænkt nogen realitetsændring med ændringen. Der er alene tale om en præcisering af bestemmelsens indhold og modernisering af bestemmelsens ordlyd.

Det fremgår af bestemmelsen, at rettighedshaveren skal have fuld rådighed over sin formue. Rettighedshaveren må således ikke være insolvent eller være omfattet af en retlig eller administrativ proces for insolvens, rekonstruktion eller lignende, herunder være i betalingsstandsning, under konkurs, likvidation, eller i en lignende situation. Det skyldes, at rettighedshaveren i så fald ikke vil kunne udøve aktiviteter efter en koncession til turistvirksomhed og opfylde sine forpligtelser vedrørende koncessionen.

De foreslåede bestemmelse i *§ 12, stk. 3,* er en ny bestemmelse.

Det følger af bestemmelsen, at rettighedshaveren ikke må have ubetalt forfalden gæld på mere end 100.000 kr. til Naalakkersuisut eller andre offentlige myndigheder i Grønland.

Der findes en tilsvarende bestemmelse i § 135, stk. 3, i den danske udbudslov, som implementerer EU’s udbudsdirektiv.

Bestemmelsen omfatter blandt andet manglende betaling af skatter, afgifter, bidrag til sociale sikringsordninger og gebyrer, herunder selskabsskatter og indeholdte skatter.

Det er ikke et krav, at den ubetalte forfaldne gæld skal være fastslået ved en retlig eller administrativ afgørelse, der har endelig og bindende virkning. Bestemmelsen omfatter også eventuelle påløbne renter eller bøder, som følger af den ubetalte forfaldne gæld.

Det er et krav, at gælden er forfalden. I det omfang, der ikke er fastsat frist for betaling af gælden, indgår denne ikke i beregningen af de 100.000 kr.

Rettighedshaverne vil dog opfylde kravet om ikke at have forfalden gæld på mere end 100.000 kr. til Naalakkersuisut eller andre offentlige myndigheder i Grønland. hvis der for eksempel stilles sikkerhed for betaling af den del af gælden, der er over 100.000 kr. Det kan herunder for eksempel ske ved en moderselskabsgaranti. Rettighedshaverne vil også opfylde kravet om ikke at have forfalden gæld på mere end 100.000 kr. til Naalakkersuisut eller andre offentlige myndigheder i Grønland, hvis rettighedshaveren har indgået og overholder en aftale om afvikling af gælden, herunder en afdragsordning, og dette godkendes af Naalakkersuisut.

Hensigten med bestemmelsen er at sikre, at de rettighedshavere, der får eneret til og udøver aktiviteter efter en koncession til turistvirksomhed, også bidrager og kan bidrage til det grønlandske samfund, herunder ved betaling af skatter og afgifter med videre.

De foreslåede bestemmelse i *§ 12, stk. 4,* er en ny bestemmelse.

Bestemmelsen skal læses og forstås i sammenhæng med stk. 3. Bestemmelsen bestemmer, at Naalakkersuisut kan fastsætte bestemmelser og vilkår om regulering af beløbet på 100.000 kr. i overensstemmelse med ændringer i forbrugerprisindekset for Grønland efter Inatsisartutlovens ikrafttrædelse.

Bestemmelsen har til formål at sikre, at beløbet kan indeksreguleres i overensstemmelse med den generelle økonomiske udvikling i samfundet. Naalakkersuisut kan i den forbindelse blandt andet fastsætte bestemmelser om, hvornår der skal foretages en regulering af beløbet, og fra hvilket tidspunkt reguleringen skal have virkning.

De foreslåede bestemmelse i *§ 12, stk. 5*, er en ny bestemmelse.

Bestemmelsen fastsætter, at en rettighedshaver ikke må have tilsidesat væsentlige sikkerhedsmæssige forpligtelser eller forskrifter efter grønlandsk ret eller dansk ret, som til enhver tid finder anvendelse i Grønland, eller alment gældende sikkerhedsmæssige forskrifter, eller på anden måde have udsat sig selv eller andre for væsentlig fare for personskade.

Alment gældende sikkerhedsmæssige forskrifter kan for eksempel være regler og retningslinjer, der gælder for helikopterflyvning, hvis rettighedshaveren beskæftiger sig med heliskiing.

En ansøger kan således efter bestemmelsen ikke meddeles en koncession til turistvirksomhed, hvis ansøgeren tidligere har udsat en sig selv eller andre for væsentlig fare. En koncession vil ligeledes kunne fratages en rettighedshaver, der udsætter sig selv eller andre for væsentlig fare for personskade. Det kunne for eksempel være en rettighedshaver, der sejler for farligt tæt på isbræer eller flyver i for farligt vejr. En afgørelse om tilbagekaldelse af en koncession til turistvirksomhed skal altid være proportionel i forhold til den eller de begåede overtrædelser.

Bestemmelsen har til formål at medvirke til at sikre og fastholde et højt sikkerhedsniveau for turistaktiviteter i Grønland og at undgå personskade eller fare derfor. Bestemmelsen giver rettighedshaverne et meget klart incitament til altid at iagttage alle sikkerhedsmæssige forskrifter.

Den foreslåede bestemmelse i *§12, stk. 6*, er ny. Efter bestemmelsen skal rettighedshaveren have tilladelse, godkendelse eller autorisation til udførelsen af aktiviteterne og leveringen af turistprodukterne efter koncessionen til turistvirksomhed, i det omfang krav derom følger af grønlandsk ret eller dansk ret, som til enhver tid finder anvendelse i Grønland.

Baggrunden for dette forslag er, at udførelse af nogle aktiviteter efter en turismekoncession også kræver tilladelse, godkendelse eller autorisation efter anden lovgivning. Det følger for eksempel af hjemmestyrets bekendtgørelse om betalingsjagt og -fiskeri, at betalingsjagt kun må arrangeres og gennemføres efter en tilladelse dertil, og at betalingsfiskeri kun må udføres med et fisketegn. Desuden følger det for eksempel af selvstyrets bekendtgørelse om fangst og beskyttelse af isbjørne, at betalingsturisme, hvor turister gives mulighed for at se isbjørne, kun må udføres efter en koncession dertil meddelt efter turismekoncessionsloven. Som yderligere eksempler kan nævnes krav om førerbeviser med videre efter forskellige love om motorkøretøjer, fartøjer og luftfartøjer, som anvendes til at udføre aktiviteter efter en turismekoncession.

Til nr. 17

Bestemmelsen i forslagets *§ 12 a* er en ny bestemmelse.

Bestemmelsen fastsætter krav om, at rettighedshaveren, personer, der ejer eller udøver bestemmende indflydelse i rettighedshaveren og personer i rettighedshaverens ledelse ikke må være dømt eller have vedtaget (accepteret) bøde eller anden straf eller sanktion i de seneste 5 år for en række alvorlige strafbare forhold. Det er bestikkelse, svig eller kartelvirksomhed, deltagelse i en kriminel organisation, terrorhandlinger eller strafbare handlinger med forbindelse til terroraktivitet, hvidvaskning af penge eller finansiering af terrorisme, brug af børnearbejde eller menneskehandel eller overtrædelse af sanktioner eller regler derom. Det er desuden tilsidesættelse af forpligtelser eller forskrifter vedrørende naturbeskyttelse, miljøbeskyttelse, fiskeri, fangst, socialret eller arbejdsret.

Ved selskabets ledelse forstås efter bestemmelsen blandt andet selskabets bestyrelse, direktion, herunder administrerende direktør, tilsynsråd eller et lignende ledelsesorgan.

Bestemmelsen finder også anvendelse, selvom den strafbare handling er begået og straffet udenfor Grønlands grænser.

Tilsvarende bestemmelser findes til dels i § 135 og § 137 i den danske udbudslov, der implementerer EU’s udbudsdirektiv.

Bestemmelsen i forslagets *§ 12 b* er en ny bestemmelse.

Bestemmelsen fastsætter krav om, at rettighedshaveren og personer og virksomheder med nær tilknytning til rettighedshaveren indenfor de seneste 5 år skal have opfyldt og fortsat skal opfylde alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til rettighedshaveren.

Andre tilladelser i Grønland kan for eksempel være tilladelser indenfor råstofområdet.

Udover rettighedshaveren selv, skal kravene opfyldes af virksomheder, som rettighedshaveren eller personer i rettighedshaverens ledelse er eller har været en del af ledelsen af, ejer eller har ejet eller udøver eller har udøvet bestemmende indflydelse over. Kravene skal have været opfyldt i de seneste 5 år og skal fortsat opfyldes. Kravene skal opfyldes i forhold til alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til virksomhederne.

Desuden skal kravene opfyldes af virksomheder, der ejer eller har ejet eller udøver eller har udøvet bestemmende indflydelse over rettighedshaveren. Kravene skal have været opfyldt i de seneste 5 år og skal fortsat opfyldes. Kravene skal opfyldes i forhold til alle forpligtelser i forbindelse med andre eksisterende og tidligere koncessioner til turistvirksomhed og andre tilladelser i Grønland meddelt til virksomhederne.

Det er efter bestemmelsen rettighedshaveren, der har ansvaret for at sikre, at kravene efter den foreslåede bestemmelse til enhver tid er opfyldt.

Bestemmelsen i forslagets *§ 12 c* er en ny bestemmelse.

Bestemmelsen skal læses og forstås i sammenhæng med § 12 b.

Det følger af den forslåede bestemmelse, at rettighedshaveren og de øvrige personer, der er omtalt i forslagets §§ 12-12 b skal opfylde alle kravene efter §§ 12-12 b ved meddelelsen af koncessionen til turistvirksomhed og i hele koncessionsperioden efter en koncession til turistvirksomhed.

Hvis et moderselskab til en rettighedshaver efter en koncession til turistvirksomhed for eksempel ikke opfylder sine forpligtelser efter en tilladelse til udnyttelse af mineraler i Grønland, har Naalakkersuisut efter bestemmelsen i sammenhæng med forslagets § 12 b hjemmel til at tilbagekalde rettighedshaverens koncessionen til turistvirksomhed.

Til nr. 18

Den foreslåede bestemmelse i *§ 14* svarer generelt til den nuværende bestemmelse i § 14.

Der er foretaget enkelte, mindre sproglige ændringer. De medfører ikke nogen realitetsændringer.

Der er foretaget en enkelt realitetsændring. Den nuværende bestemmelse i § 14, stk. 1, nr. 4, er udgået i forslagets § 14, stk. 1. Forslaget indeholder en ændret bestemmelse om samme forhold i den foreslåede bestemmelse i § 12, stk. 2.

Til nr. 19

Den foreslåede bestemmelse i *§* 14, stk. 1, nr. 1*,* svarer generelt til den nuværende bestemmelse i § 14, stk. 1, nr. 1. Der er foretaget enkelte, mindre sproglige ændringer og en enkelt præcisering af bestemmelsens indhold i forhold til iværksætterselskaber. Ændringerne medfører ikke nogen realitetsændringer, bortset fra bestemmelsen om, at rettighedshaveren ikke kan være et iværksætterselskab.

Det foreslås, at et iværksætterselskab ikke kan være rettighedshaveren efter en koncession til turistvirksomhed. Grundene dertil er særligt, at lovens kapitalkrav kun er 1 kr. for et iværksætterselskab, og at iværksætterselskaber hjemsted i Grønland skal opløses eller omregistreres til anpartsselskaber, med indbetaling af restkapitalen til minimumskravet på 40.000 kr. i selskabskapital, senest den 5. januar 2024. Iværksætterselskaber skal således ophøre med at eksistere senest fire dage efter forslaget ikrafttræden.

Den nuværende bestemmelse i § 15, stk. 1, nr. 2, er udgået i forslagets § 15, stk. 1. Forslaget indeholder en ændret bestemmelse om samme forhold i den foreslåede bestemmelse i § 12, stk. 2.

Den foreslåede bestemmelse i § *15, stk. 1, nr. 2,* er en ny bestemmelse. Formålet med bestemmelsen er generelt at fastsætte krav om en vis nærmere sammenhæng eller tilknytning mellem et selskab, der er rettighedshaver efter en koncession til turistvirksomhed, og det grønlandske samfund. Personer, der alle opfylder alle kravene efter forslagets § 14, stk. 1, nr. 1-3, har en nærmere sammenhæng med eller tilknytning til det grønlandske samfund. Kravene i § 15, stk. 1, nr. 2, er fastsat på den måde, at personer, der alle opfylder alle kravene efter § 14, stk. 1, nr. 1-3, samlet skal eje mere end halvdelen af selskabskapitalen i selskabet og kontrollere mere end halvdelen af stemmerne i selskabet. Kravene omfatter direkte og indirekte ejerskab af selskabskapitalen i selskabet og kontrol over stemmerne i selskabet gennem alle andre selskaber i en kæde eller en koncern af selskaber, som direkte eller indirekte ejer selskabskapital i selskabet eller kontrollerer stemmer i selskabet. Kravene ligner i et vist omfang nogle af kravene efter § 6, stk. 4, i landstingslov om fiskeri.

Den foreslåede bestemmelse i *§ 15, stk. 2,* svarer generelt til den nuværende bestemmelse i § 15, stk. 2.

Der er foretaget enkelte, mindre sproglige ændringer. De medfører ikke nogen realitetsændringer.

Til nr. 20

Bestemmelsen i forslagets *§ 15 a* er en ny bestemmelse.

Det foreslås med bestemmelsen i *§ 15 a, stk. 1,* at Naalakkersuisut skal have adgang (hjemmel) til at fastsætte bestemmelser og vilkår og træffe afgørelse om, at rettighedshaveren efter en koncession til turistvirksomhed skal afgive oplysninger om, hvilke personer og virksomheder, som udfører eller medvirker ved udførelsen af aktiviteter efter en koncession til turistvirksomhed. Det kan være som ansatte medarbejdere, konsulenter, leverandører, underentreprenører og rådgivere med videre.

Bestemmelsen skal medvirke til at sikre, at en rettighedshaver og andre personer eller virksomheder, som udfører eller medvirker ved udførelsen af aktiviteter efter en koncession, foretager skatterapporteringer og skatteindbetalinger i overensstemmelse med de til enhver tid gældende regler i Grønland.

Bestemmelsen har til formål at sikre, at de grønlandske myndigheder kan føre kontrol med, hvilke virksomheder og personer, som udfører eller medvirker ved udførelsen af aktiviteter efter en koncession efter Inatsisartutloven.

Naalakkersuisut kan for eksempel fastsætte bestemmelser og vilkår eller træffe afgørelse om, at rettighedshaveren skal afgive sådanne oplysninger regelmæssigt for eksempel efter udgangen af hver måned.

Det foreslås med bestemmelsen i *§ 15 a, stk. 2,* at Naalakkersuisut kan fastsætte bestemmelser og vilkår og træffe afgørelse om, at rettighedshaveren og personer og virksomheder, som udfører eller medvirker ved udførelsen af aktiviteter efter en koncession til turistvirksomhed, skal afgive oplysninger og dokumenter vedrørende skattemæssige og afgiftsmæssige forhold til Naalakkersuisut og andre grønlandske myndigheder.

Bestemmelsen har til hensigt at skabe et klart hjemmelsgrundlag for, at Naalakkersuisut kan kræve, at rettighedshaveren og virksomheder og personer, som udfører eller medvirker ved udførelsen af aktiviteter efter en koncession, afgiver oplysninger og dokumenter vedrørende skattemæssige og afgiftsmæssige forhold til Naalakkersuisut og andre grønlandske myndigheder. Derved kan der føres effektiv kontrol med, om de nævnte virksomheder og personer foretager skatteindbetalinger i overensstemmelse med de til enhver tid gældende regler i Grønland.

Bestemmelsen ændrer ikke en rettighedshavers eller andre virksomheder eller personers forpligtelse til at foretage skatterapportering eller skatteindbetaling efter den almindelige gældende skattelovgivning i Grønland.

Forslaget har heller ikke til hensigt at pålægge rettighedshavere at foretage skatteindrapportering eller skatteindbetaling på vegne af sine aftaleparter.

Efter den foreslåede bestemmelse i *§ 15, stk. 3*, kan Naalakkersuisut meddele en rettighedshaver påbud om, at rettighedshaveren ved udførelsen af aktiviteter efter en koncession ikke må anvende bestemte personer eller aftaleparter. Rettighedshaveren må ikke anvende personer eller aftaleparter, som ikke har afgivet oplysninger og dokumenter vedrørende skattemæssige og afgiftsmæssige forhold til Naalakkersuisut og andre grønlandske myndigheder efter stk. 2. Rettighedshaveren må desuden ikke anvende personer eller aftaleparter, som ikke foretager indbetalinger af skatter og afgifter til Naalakkersuisut og andre grønlandske myndigheder i overensstemmelse med de til enhver tid gældende regler i Grønland. Bestemmelsen skal ses i sammenhæng med stk. 2. Der henvises til stk. 2 og bemærkningerne dertil.

Bestemmelsen ændrer ikke en rettighedshavers, dennes aftaleparters eller andre personers forpligtelse til at foretage skatterapportering eller skatteindbetaling efter den almindelige gældende skattelovgivning i Grønland.

En rettighedshaver har efter bestemmelsen pligt til at afbryde samarbejdet med en person eller aftalepart, hvis denne ikke foretager korrekt skatterapportering og skatteindbetaling, og Naalakkersuisut på baggrund deraf meddeler rettighedshaveren påbud om ikke at anvende den pågældende aftalepart.

Forslaget har ikke til hensigt at pålægge en rettighedshaver at foretage skatterapportering eller skatteindbetaling på vegne af andre personer eller sine aftaleparter, i det omfang det ikke allerede følger af gældende lovgivning, at der skal foretages skatteindeholdelse.

Bestemmelsen i forslagets *§ 15, stk. 4*, bestemmer, at Naalakkersuisut kan meddele påbud til en rettighedshaver om, at rettighedshaveren skal ophøre med at udføre aktiviteter efter en koncession til turistvirksomhed. Et sådant påbud kan meddeles, i det omfang rettighedshaveren ikke har afgivet oplysninger efter stk. 1 eller 2, ikke har efterkommet et påbud efter stk. 3 eller ikke har foretaget indbetalinger af skatter og afgifter til Naalakkersuisut og andre grønlandske myndigheder i overensstemmelse med de til enhver tid gældende regler i Grønland. Rettighedshaveren må derefter ikke udføre aktiviteter efter koncessionen, før rettighedshaveren har afgivet oplysninger efter stk. 1 eller 2, efterkommet et påbud efter stk. 3 eller foretaget korrekt indbetaling af skatter og afgifter, og dette er godkendt af Naalakkersuisut.

Bestemmelsen skal læses og forstås i sammenhæng med stk. 1-3. Der henvises til de nævnte bestemmelser og bemærkningerne dertil.

Det følger af de almindelige forvaltningsretlige principper, herunder princippet om proportionalitet, at inden en rettighedshaver påbydes at ophøre med at udføre aktiviteter, må rettighedshaveren meddeles en passende frist til at imødekomme kravet.

Bestemmelsen ændrer ikke en rettighedshavers, dennes aftaleparters og andre personers forpligtelse til at foretage skatterapportering eller skatteindbetaling efter den almindelige gældende skattelovgivning i Grønland.

Til nr. 21

Forslagets § 17 er videreudbygning og præcisering af den nuværende bestemmelse i Inatsisartutlovens § 17.

Det følger af den foreslåede bestemmelse i forslagets *§ 17, stk. 1,* at rettighedshaveren skal udarbejde, anvende og følge en aktivitetsplan for rettighedshaverens aktiviteter efter en koncession til turistvirksomhed.

Aktivitetsplanen skal blandt andet indeholde en plan for etablering og anvendelse af bygninger og anlæg med videre og anvendelse af grønlandske arbejdstagere og grønlandske leverandører af varer og tjenesteydelser ved udførelse af aktiviteter efter koncessionen, jf. § 9, stk. 4, nr. 2, og §§ 11 b-11 d.

Rettighedshaven skal indgive aktivitetsplanen til godkendelse hos Naalakkersuisut. Naalakkersuisut skal ved godkendelsen af en aktivitetsplan sikre, at aktiviteterne udføres forsvarligt og hensigtsmæssigt med hensyn til sikkerhed, sundhed, miljø og samfundsmæssig bæredygtighed. Naalakkersuisut skal ved godkendelsen af aktivitetsplanen desuden sikre, at udførelsen i øvrigt foretages i overensstemmelse med vilkår og bestemmelser i koncessionen, Inatsisartutlovens bestemmelser og formål, og bestemmelser, vilkår og retningslinjer fastsat i medfør af Inatsisartutloven.

Aktivitetsplanen være godkendt af Naalakkersuisut, inden rettighedshaveren begynder at udføre aktiviteter efter koncessionen. Rettighedshaveren må dermed ikke påbegynde udførelse af nogen aktiviteter efter koncessionen, herunder forberedende aktiviteter, opførelse af anlæg eller markedsføring af turistprodukter, før aktivitetsplanen er godkendt.

Naalakkersuisut kan meddele afslag på en godkendelse, i det omfang afslaget er begrundet i saglige hensyn. Se i øvrigt også bestemmelsen i stk. 4 og bemærkningerne dertil.

Den foreslåede bestemmelse i *§ 17, stk. 2,* omfatter en aktivitetsplanen.

Det fremgår af bestemmelsen, at en aktivitetsplan i relevant omfang også skal indeholde bestemmelser om fire nærmere beskrevne forhold.

De fire nærmere beskrevne forhold er de følgende forhold:

1) Rettighedshaverens opfyldelse og overholdelse af sikkerhedsmæssige forpligtelser og forskrifter efter grønlandsk ret og dansk ret, som til enhver tid finder anvendelse i Grønland, og alment gældende sikkerhedsmæssige forskrifter. Det omfatter blandt andet også bestemmelser om, hvilke sikkerhedsmæssige forpligtelser og forskrifter rettighedshaveren skal og vil overholde, og hvordan rettighedshaveren vil sikre overholdelse deraf, for eksempel gennem relevante politikker og procedurer.

2) Rettighedshaverens aktiviteter og foranstaltninger for at sikre, at rettighedshaveren, rettighedshaverens ansatte og aftaleparter, turister og andre personer ikke udsættes for væsentlig fare for personskade. Det omfatter blandt andet også bestemmelser om, hvilke sikkerhedsmæssige foranstaltninger rettighedshaveren vil iagttage.

3) Rettighedshaverens opfyldelse og overholdelse af forpligtelser og forskrifter vedrørende naturbeskyttelse, miljøbeskyttelse, fiskeri, fangst, socialret og arbejdsret efter grønlandsk ret og dansk ret, som til enhver tid finder anvendelse i Grønland, og kollektive aftaler, som til enhver tid finder anvendelse i Grønland. Det omfatter blandt andet også bestemmelser om, hvordan rettighedshaveren vil sikre overholdelse af gældende forpligtelser og forskrifter, for eksempel gennem relevante politikker og procedurer.

4) Rettighedshaverens aktiviteter og foranstaltninger for at sikre, at rettighedshaverens økonomiske og finansielle formåen (finansielle kapacitet) er tilstrækkelig til, at rettighedshaveren kan opfylde alle sine forpligtelser efter Inatsisartutloven, koncessionen til turistvirksomhed og aktivitetsplanen.

Forpligtelserne efter nr. 4 omfatter også rettighedshaverens forpligtelser ved koncessionens ophør, tilbagegivelse eller tilbagekaldelse og rettighedshaverens udførelse af aktiviteter og foretagelse af foranstaltninger i forbindelse dermed. Det omfatter blandt andet også fjernelse af bygninger, anlæg og infrastruktur med videre og udførelse af miljøoprydning, miljøgenopretning og miljøovervågning med videre, i det omfang det er påkrævet.

Rettighedshaverens forpligtelser efter nr. 4 kan også omfatte passende og tilstrækkelig sikkerhedsstillelse over for Naalakkersuisut for rettighedshaverens opfyldelse af sine forpligtelser. Det kan blandt andet også omfatte sikkerhedsstillelse for rettighedshaverens opfyldelse af sine forpligtelser ved koncessionens ophør, tilbagegivelse eller tilbagekaldelse og rettighedshaverens udførelse af aktiviteter og foretagelse af foranstaltninger i forbindelse dermed, herunder fjernelse af bygninger, anlæg og infrastruktur med videre og udførelse af miljøoprydning, miljøgenopretning og miljøovervågning med videre.

Det må afgøres efter en samlet vurdering af alle relevante forhold i det konkrete tilfælde, hvad der er passende og tilstrækkelig sikkerhed. I nogle konkrete tilfælde kan det for eksempel være en garanti fra rettighedshaverens personlige ejer eller moderselskab, en deponering af et pengebeløb eller eventuelt statsobligationer på en sikkerhedsstillelseskonto i en bank, en bankgaranti eller en lignende sikkerhedsstillelse.

Når en bank anvendes ved en sikkerhedsstillelse, bør det kun være en grønlandsk eller dansk bank. Dermed vil Naalakkersuisuts mulige krav mod banken generelt være omfattet af grønlandsk og/eller dansk ret, kunne fastslås ved dom ved en grønlandsk eller dansk domstol og kunne fuldbyrdes ved fuldbyrdelse af en sådan dom gennem en grønlandsk eller dansk domstol.

Når en bank anvendes ved en sikkerhedsstillelse, bør det kun være en grønlandsk eller dansk bank, som opfylder særlige kvalificerede krav til bankens soliditet og likviditet med videre. Det vil for eksempel kunne være kravene til et systemisk vigtig finansielt institut (ofte kaldt et SIFI-institut efter det engelske begreb systemically important financial institution (SIFI)) efter den danske lov om finansiel virksomhed eller lignende krav.

Det må afgøres efter en samlet vurdering af alle relevante forhold i det enkelte tilfælde, om en aktivitetsplan bør indeholde bestemmelser om et eller flere af ovennævnte forhold, og hvis det er tilfældet, hvilke bestemmelser det da bør være. Det vil særligt kunne være relevant i de tilfælde, hvor rettighedshaveren efter aktivitetsplanen vil etablere og bruge bygninger, anlæg, infrastruktur eller lignende i forbindelse med udførelsen af aktiviteterne efter koncessionen.

Hvis rettighedshaveren ikke fastsætter bestemmelser om de relevante forhold eller ikke fastsætter passende bestemmelser, kan Naalakkersuisut oplyse det til rettighedshaveren og undlade at godkende aktivitetsplanen, indtil sådanne bestemmelser er fastsat i aktivitetsplanen og godkendt af Naalakkersuisut. Naalakkersuisut kan fastsætte relevante vilkår for en godkendelse af en aktivitetsplan efter stk. 4.

Den foreslåede bestemmelse i *§ 17, stk. 3*, angiver, at aktivitetsplanen skal opdateres og ændres i relevant omfang.

En ændring af aktivitetsplanen kan blandt andet komme på tale, hvor rettighedshaveren ønsker at udføre andre ikke uvæsentlige aktiviteter end dem, som Naalakkersuisut oprindeligt har meddelt godkendelse til efter stk. 1 og 2. Det kan for eksempel være, hvor rettighedshaveren ønsker at udføre nye væsentlige aktiviteter, som i forhold til de godkendte aktiviteter i et større omfang vil medføre, at der skal ske etablering af nye eller flere anlæg og installationer med videre. Det kan også være nye aktiviteter, der kan få betydning for forhold omfattet af Inatsisartutloven, herunder aktiviteter der får betydning for anvendelsen af grønlandske arbejdstagere med videre.

Bestemmelsen skal bidrage til at sikre, at aktivitetsplanen til enhver tid indeholder en opdateret beskrivelse af aktiviteterne med videre.

Rettighedshaven skal indgive den ændrede aktivitetsplanen til godkendelse hos Naalakkersuisut.

Naalakkersuisut kan træffe afgørelse om, at en ændret aktivitetsplan skal være godkendt af Naalakkersuisut, inden rettighedshaveren fortsætter med at udføre aktiviteter efter koncessionen. Det kan for eksempel være relevant, hvis rettighedshaveren har ændret sine aktiviteter væsentligt, uden først at opdatere sin aktivitetsplan.

Den foreslåede bestemmelse i *§ 17, stk. 4*, indeholder en hjemmel for Naalakkersuisut til at fastsætte vilkår for en godkendelse efter stk. 1 eller 3. Naalakkersuisut kan blandt andet fastsætte vilkår om varetagelse af sikkerhedsmæssige, sundhedsmæssige, miljømæssige og andre relevante hensyn i forbindelse med udførelsen af aktiviteterne efter koncessionen. Naalakkersuisut kan herunder blandt andet fastsætte vilkår om et en rettighedshaver skal stille sikkerhed for sine aktiviteter efter koncessionen. Se omtalen deraf ovenfor i bemærkningerne til stk. 2.

Til nr. 22

Bestemmelsen i forslagets *§ 17 a* er en ny bestemmelse. Den præciserer og udbygger den gældende retstilstand ved manglende overholdelse af en aktivitetsplan og opfyldelse af godkendelsesvilkårene.

Det foreslås med bestemmelsen i *§ 17 a, stk. 1*, at Naalakkersuisut skal have adgang (hjemmel) til at meddele påbud til rettighedsvaren om overholdelse af aktivitetsplanen og opfyldelse af godkendelsesvilkårene, i det omfang rettighedshaveren ikke overholder aktivitetsplanen eller opfylder vilkår for dens godkendelse fastsat af Naalakkersuisut.

Naalakkersuisut kan i den forbindelse fastsætte en frist for, hvornår aktivitetsplanen eller godkendelsesvilkår seneste skal være overholdt eller opfyldt. En sådan tidsfrist skal være rimelig og proportionel og fastsættes under hensyntagen til karakteren og alvorligheden af den manglende overholdelse eller opfyldelse. Ved fastsættelsen af en sådan tidsfrist bør der ligeledes tages hensyn til, om de relevante aktiviteter er sæsonprægede, og om det derfor først vil være muligt at opfylde de fastsatte vilkår ved påbegyndelsen af en ny sæson.

Bestemmelsen har til formål at medvirke til at sikre en effektiv overholdelse og opfyldelse af aktivitetsplanen og vilkårene for dens godkendelse.

Det foreslås med bestemmelsen i *§ 17 a, stk. 2*, at Naalakkersuisut skal have adgang (hjemmel) til at meddele påbud til rettighedshaveren om, at rettighedshaveren skal ophøre med at udføre aktiviteter efter koncessionen, indtil Naalakkersuisut har godkendt, at rettighedshaveren overholder aktivitetsplanen og opfylder godkendelsesvilkårene, hvis rettighedshaveren ikke overholder aktivitetsplanen og opfylder godkendelsesvilkårene inden for en tidsfrist derfor fastsat efter stk. 1. Bestemmelsen skal læses og forstås i sammenhæng med stk. 1. Der henvises til denne bestemmelse og bemærkningerne dertil. Der henvises også til bestemmelsen i stk. 3 og bemærkningerne dertil.

Hvis sådant et påbud meddeles, medfører det, at rettighedshaveren ikke må udføre aktiviteter efter koncessionen, før Naalakkersuisut har godkendt, at rettighedshaveren overholder bestemmelserne og opfylder vilkårene.

Efter den foreslåede bestemmelse i *§ 17 a, stk. 3*, kan Naalakkersuisut i et påbud efter stk. 2 fastsætte vilkår om, at rettighedshaveren inden for en bestemt tidsfrist skal have fået meddelt en godkendelse fra Naalakkersuisut af rettighedshaverens overholdelse af aktivitetsplanen og opfyldelse af godkendelsesvilkårene. En sådan tidsfrist skal være rimelig og proportionel og fastsættes under hensyntagen til karakteren og alvorligheden af den manglende overholdelse eller opfyldelse. Ved fastsættelsen af en sådan tidsfrist bør der ligeledes tages hensyn til, om de relevante aktiviteter er sæsonprægede, og om det derfor først vil være muligt at opfylde de fastsatte vilkår ved påbegyndelsen af en ny sæson.

Naalakkersuisut kan i et påbud fastsætte vilkår om, at rettighedshaveren inden for en bestemt tidsfrist skal have fået meddelt en godkendelse fra Naalakkersuisut af rettighedshaverens overholdelse af aktivitetsplanen og opfyldelse af godkendelsesvilkårene. Hvis Naalakkersuisut derefter ikke har godkendt, at rettighedshaveren overholder aktivitetsplanen og opfylder godkendelsesvilkårene, inden for tidsfristen, kan Naalakkersuisut træffe afgørelse om tilbagekaldelse af koncessionen.

Til nr. 23

Efter forslagets § *18, stk. 1*, nr. 1, skal en rettighedshaver regelmæssigt sende rapportering om aktiviteter omfattet af koncessionen til Naalakkersuisut. Denne bestemmelse svarer til den nuværende bestemmelse i Inatsisartutlovens § 18, stk. 1.

Forslagets § 18, stk. 1, bestemmer dog yderligere i nr. 2, at hvis koncessionen omfatter et område i en kommune, skal rettighedshaveren også sende rapporteringerne til kommunen. Dette skal sikre, at den relevante kommune også er informeret, om de aktiviteter, der udføres indenfor kommunens område.

Forslagets *§ 18, stk. 2*, er en ny bestemmelse.

Bestemmelsen fastsætter, at rapporteringer sendt til Naalakkersuisut efter stk. 1 er fortrolige og af Naalakkersuisut skal behandles som fortrolige. Det bestemmes videre, at rapporteringerne skal behandles som fortrolige efter andre bestemmelser og vilkår om fortrolighed, som finder anvendelse på rapporteringer sendt til Naalakkersuisut, og som er fastsat af Naalakkersuisut efter stk. 3 eller i koncessionen. Naalakkersuisut kan således fastsætte nærmere vilkår om for eksempel, hvilke oplysninger der er fortrolige, og hvilke oplysninger der ikke er fortrolige og fortrolighedsperiodens længde. Der henvises også til stk. 3 og bemærkningerne dertil.

Det er nødvendigt at fastsætte regler om fortrolighed, da de nævnte oplysninger kan være forretningshemmeligheder eller erhvervshemmeligheder, som bør være og behandles som fortrolige. Det kan give andre en uberettiget fordel, hvis Naalakkersuisut er eller kan blive forpligtet til at udlevere disse oplysninger med videre, herunder for eksempel ved en aktindsigtsanmodning.

Bestemmelsen er i overensstemmelse med landstingslov om offentlighed i forvaltningen. Det følger af lovens § 3, stk. 1, at Naalakkersuisut kan fastsætte regler om, at nærmere angivne myndigheder, sagsområder eller arter af dokumenter, for hvilke bestemmelserne i §§ 7-14 i almindelighed vil medføre, at begæring om aktindsigt kan afslås, skal være undtaget fra loven.

Oplysningerne efter stk. 1 vil som udgangspunkt være omfattet af §§ 12-14 i landstingslov om offentlighed i forvaltningen. Bestemmelsen i stk. 2 vil således sammen med de nævnte bestemmelser i landstingslov om offentlighed i forvaltningen sikre, at oplysninger, der udveksles i Naalakkersuisut eller i en kommune og sendes til udvalg, er undtaget fra aktindsigt.

Den foreslåede bestemmelse fastsætter også i nr. 2, at rapporteringer sendt til kommunen efter stk. 1 er fortrolige og af kommunen skal behandles som fortrolige efter samme bestemmelser og vilkår om fortrolighed, som finder anvendelse på rapporteringer sendt til Naalakkersuisut. Bestemmelser som indskrænker eller præciserer omfanget og udstrækningen af Naalakkersuisuts fortrolighed, finder således også tilsvarende anvendelse for så vidt angår kommunens forpligtelse til at holde rapporterede oplysninger efter stk. 1 fortrolige.

Den foreslåede bestemmelse i *§ 18, stk. 3,* giver Naalakkersuisut adgang (hjemmel) til at fastsætte nærmere bestemmelser og vilkår om en rettighedshavers fremsendelse af rapporteringer, meddelelse af oplysninger i øvrigt og fortrolighed for rapporteringer og meddelte oplysninger.

Sådanne bestemmelser og vilkår kan for eksempel fastsættes i en bekendtgørelse eller i koncessionsvilkår. Bestemmelserne kan blandt andet vedrøre, hvornår rettighedshaveren skal indsende rapportering, nærmere krav til indholdet af rapporteringer og omfanget og den tidsmæssige udstrækning af fortrolighedsforpligtelsen.

Til nr. 24

Den foreslåede bestemmelse ændrer overskriften for Inatsisartutlovens kapitel 9.

Der er ikke tiltænkt nogen realitetsændring med forslaget. Der er alene tale om en sproglig præcisering, som vurderes at gøre overskriften mere retvisende for kapitlets indhold.

Til nr. 25

Bestemmelsen i forslagets *§ 20, stk. 1,* svarer generelt til Inatsisartutlovens § 20. Den foreslåede ændring præciserer dog bestemmelsens nærmere indhold.

Bestemmelsen fastsætter et forbud mod at overdrage eller overføre en koncession til turistvirksomhed, medmindre dette er godkendt af Naalakkersuisut. Der henvises i den forbindelse også til stk. 2 og bemærkningerne dertil.

En overdragelse eller overførsel omfatter enhver direkte eller indirekte overdragelse eller overførsel af en koncession fra en rettighedshaver til enhver anden part, herunder et selskab, en virksomhed eller en person. Det gælder, uanset om erhververen opfylder eller ikke opfylder kravene til en rettighedshaver.

En direkte overdragelse eller overførsel omfatter en overdragelse eller overførsel af en koncession fra en rettighedshaver til enhver anden part.

En indirekte overdragelse eller overførsel omfatter en eller flere ændringer i eller vedrørende et rettighedshaverselskab, hvis det ændrer den eller de parter, der har bestemmende indflydelse i selskabet, eller som enkeltvist eller i fællesskab eller samarbejde direkte eller indirekte (gennem en eller flere andre parter) ejer, kontrollerer eller har råderet over mindst halvdelen af selskabets kapital eller stemmerettigheder.

Der foreligger således kun en indirekte overdragelse i forbindelse med pantsætningen eller option om køb af aktier, hvis disse forhold medfører en ændring af den eller de parter, der har bestemmende indflydelse i selskabet, eller som enkeltvist eller i fællesskab eller samarbejde, direkte eller indirekte (gennem en eller flere andre parter) ejer, kontrollerer eller har råderet over mindst halvdelen af selskabets kapital eller stemmerettigheder.

Den nærmere betydning af begrebet bestemmende indflydelse afgøres generelt efter bestemmelserne og principperne derom i lovgivningen for Grønland om aktieselskaber, anpartsselskaber og eventuelle andre kapitalselskaber. Det er nu anordning for Grønland om ikrafttræden af lov om aktie- og anpartsselskaber (selskabsloven).

Principperne i lovbestemmelserne skal så vidt muligt anvendes tilsvarende i forhold til andre moderselskaber og selskaber end grønlandske og danske kapitalselskaber, herunder andre grønlandske og danske virksomheder og udenlandske kapitalselskaber og andre virksomheder, og i forhold til personer, der ejer kapitalandele i rettighedshaverselskabet.

Overdragelser eller overførsler af koncessioner er ikke usædvanlige og kan indgå som et naturligt led i udviklingen af en virksomhed.

På denne baggrund vil godkendelse af en overdragelse eller overførsel ikke blive nægtet uden rimelig grund dertil. Inden meddelelsen af en godkendelse vil det blandt andet skulle sikres, at grundlaget for opfyldelsen af de forpligtelser, der påhviler rettighedshaveren, ikke forringes eller fjernes ved en overdragelse eller overførsel.

Bestemmelsen har således blandt andet til formål at sikre, at Naalakkersuisut får mulighed for at påse, at det forud for en eventuel overdragelse eller overførsel sikres, at grundlaget for opfyldelse af forpligtelserne efter koncessionen ikke forringes ved overdragelsen eller overførslen. Bestemmelsen har desuden til formål at sikre, at Naalakkersuisut får mulighed for at sikre, at grundlaget for en kvalificeret udøvelse af aktiviteterne ikke forringes ved en overdragelse, og at den nye rettighedshaver opfylder alle krav til at være rettighedshaver efter Inatsisartutloven og bestemmelser og vilkår fastsat i medfør deraf.

Bestemmelsen har videre til formål at sikre, at Naalakkersuisut blandt andet får mulighed for at tage hensyn til økonomiske, afgiftsmæssige og skattemæssige forhold, og at Naalakkersuisut kan afvise meddelelsen af en godkendelse af en overdragelse eller en overførsel, hvis det kan medføre negative skattemæssige eller afgiftsmæssige virkninger for Grønlands Selvstyre og samfundet.

Den foreslåede bestemmelse i *§ 20, stk. 2*, skal læses og forstås i sammenhæng med stk. 1. Der henvises til stk. 1 og bemærkningerne dertil.

Det fastsættes ved den foreslåedes bestemmelse, at en koncession kun kan overdrages eller overføres til en ny rettighedshaver, som opfylder kravene til en rettighedshaver efter Inatsisartutloven og bestemmelser og vilkår fastsat i medfør deraf.

De nævnte bestemmelser omfatter blandt andet kravene til ansøgeren og rettighedshaveren efter §§ 8 c og 12-15 og bestemmelser og vilkår om krav til ansøgeren og rettighedshaveren fastsat af Naalakkersuisut i forbindelse med en gennemført procedure for meddelelse af koncessionen efter § 8, jf. §8 b, og som bestemmelser og vilkår for koncessionen, jf. blandt andet §§ 7 og 11 a. For en nærmere omtale af de enkelte bestemmelser henvises der til disse og bemærkningerne dertil.

Bestemmelsen skal sikre, at en koncession til turistvirksomhed kun kan overdrages eller overføres til en person eller et selskab, der opfylder kravene til at kunne have fået meddelt koncessionen selv i forbindelse med en procedure for meddelelse af koncessionen efter § 8, jf. §8 b.

Efter den foreslåede bestemmelse i *§ 20, stk. 3,* kan Naalakkersuisut fastsætte vilkår i forbindelse med en godkendelse af en overdragelse.

Bestemmelsen skal blandt andet medvirke til at sikre, at den nye rettighedshaver lever op til de samme krav, som overdrageren, og at Grønlands Selvstyres muligheder for at varetage sine interesser, herunder økonomiske interesser, ikke forringes ved en overdragelse.

Den foreslåede bestemmelse i *§ 20, stk. 4,* angiver, at en koncession efter Inatsisartutloven er undtaget fra retsforfølgning. Det vil sige, at en retsforfølgning mod en koncession er uden retsvirkning.

Bestemmelsen skal ses i sammenhæng med stk. 1. Bestemmelsen er derfor ikke udtryk for stillingtagen til muligheden for at indbringe en koncession for domstolene med henblik på prøvelse af for eksempel dens gyldighed eller virkninger.

Ved retsforfølgning tænkes alene på kreditorforfølgning. Bestemmelsen fastslår således, at en kreditor ikke ved rettens hjælp kan overtage en koncession til turistvirksomhed.

Til nr. 26

Bestemmelsen i § 20 a er en ny bestemmelse.

Bestemmelsen i forslagets *§ 20 a, stk. 1,* angiver, at en rettighedshavers sammenlægning (fusion) med et andet selskab er uden retsvirkning i forhold til rettighedshaverens koncession efter Inatsisartutloven og Inatsisartutloven, medmindre sammenlægningen er godkendt af Naalakkersuisut.

Bestemmelsen har blandt andet til formål at sikre, at Naalakkersuisut får mulighed for at påse, at det forud for en eventuel sammenlægning sikres, at grundlaget for opfyldelse af rettighedshaverens forpligtelser efter Inatsisartutloven ikke forringes ved sammenlægningen.

Bestemmelsen medfører desuden, at Naalakkersuisut får mulighed for at sikre, at grundlaget for en kvalificeret udøvelse af aktiviteterne ikke forringes ved en sammenlægning, og at rettighedshaveren fortsat efter sammenlægningen opfylder kravene til en rettighedshaver efter Inatsisartutloven og bestemmelser og vilkår fastsat i medfør deraf.

Bestemmelsen i forslagets *§ 20 a, stk. 2,* angiver, at en rettighedshavers adskillelse (spaltning) i flere selskaber er uden retsvirkning i forhold til rettighedshaverens koncession efter Inatsisartutloven og Inatsisartutloven, medmindre adskillelsen er godkendt af Naalakkersuisut.

Bestemmelsen har blandt andet til formål at sikre, at Naalakkersuisut får mulighed for at påse, at det forud for en eventuel adskillelse af rettighedshaverselskabet i flere selskaber sikres, at grundlaget for opfyldelse af rettighedshaverens forpligtelser efter koncessionen ikke forringes ved adskillelsen.

Bestemmelsen medfører desuden, at Naalakkersuisut får mulighed for at sikre, at grundlaget for en kvalificeret udøvelse af aktiviteterne ikke forringes ved en adskillelse af rettighedshaverselskabet i flere selskaber, og at rettighedshaveren fortsat efter adskillelsen opfylder kravene til en rettighedshaver efter Inatsisartutloven og bestemmelser og vilkår fastsat i medfør deraf.

Den foreslåede bestemmelse i *§ 20 a, stk. 3*, skal læses og forstås i sammenhæng med stk. 1 og stk. 2. Der henvises til stk. 1 og stk. 2 og bemærkningerne dertil.

Det fastsættes ved den foreslåedes bestemmelse, at sammenlægning (fusion) eller en adskillelse (spaltning) kun kan godkendes, hvis rettighedshaveren efter sammenlægningen eller adskillelsen opfylder alle krav til rettighedshaveren efter Inatsisartutloven og bestemmelser og vilkår fastsat efter Inatsisartutloven for koncessionen.

De nævnte bestemmelser omfatter blandt andet kravene til ansøgeren og rettighedshaveren efter §§ 8 c og 12-15 og bestemmelser og vilkår om krav til ansøgeren og rettighedshaveren fastsat af Naalakkersuisut i forbindelse med en gennemført procedure for meddelelse af koncessionen efter § 8, jf. §8 b, og som bestemmelser og vilkår for koncessionen, jf. blandt andet §§ 7 og 11 a. For en nærmere omtale af de enkelte bestemmelser henvises der til disse og bemærkningerne dertil.

Bestemmelsen skal sikre, at en rettighedshaver efter en koncession til turistvirksomhed til enhver tid opfylder kravene til at kunne have fået meddelt koncessionen selv i forbindelse med en procedure for meddelelse af koncessionen efter § 8, jf. §8 b.

Efter den foreslåede bestemmelse i *§ 20 a, stk. 4,* kan Naalakkersuisut fastsætte vilkår for en godkendelse af en sammenlægning eller en adskillelse efter stk. 1 eller 2.

Naalakkersuisut kan i den forbindelse blandt andet fastsætte vilkår vedrørende rettighedshaverens opfyldelse af kravene til en rettighedshaver efter koncessionen til turistvirksomhed ved gennemførelsen af sammenlægningen eller adskillelsen og i hele den resterende del af koncessionsperioden.

Bestemmelsen skal blandt andet medvirke til at sikre, at en rettighedshaver til enhver tid lever op til de samme krav som overdrageren, og at Grønlands Selvstyres muligheder for at varetage sine interesser, herunder økonomiske interesser, ikke forringes ved en omstrukturering.

Til nr. 27

Den foreslåede bestemmelse i *§ 21 a* er ny.

Bestemmelsen præciserer, at en koncession til turistvirksomhed ophører, når koncessionsperioden udløber eller koncessionen bortfalder eller tilbagekaldes af Naalakkersuisut.

Efter bestemmelsen ophører en koncession også, når denne tilbageleveres fra rettighedshaveren, og når Naalakkersuisut har godkendt tilbageleveringen.

En koncessions ophør fritager dog ikke en tidligere rettighedshaver fra at opfylde eventuelle uopfyldte forpligtelser efter en koncessions ophør. En eventuel sikkerhedsstillelse for en rettighedshavers opfyldelse af sine forpligtelser efter en koncession ophører ligeledes ikke automatisk ved en koncessions ophør, men først, når alle forpligtelser efter en koncession er opfyldte, herunder når der er foretaget fuldstændig oprydning efter og afvikling af aktiviteterne.

Til nr. 28

Den foreslåede bestemmelse ændrer overskriften for Inatsisartutlovens kapitel 11.

Der er ikke tiltænkt nogen realitetsændring med forslaget. Der er alene tale om en sproglig præcisering, som vurderes at gøre overskriften mere retvisende for kapitlets indhold.

Til nr. 29

Bestemmelsen i § 27 a er ny.

Bestemmelsen i forslagets *§ 27 a, stk. 1,* giver Naalakkersuisut mulighed for at nægte at meddele en koncession til turistvirksomhed eller en godkendelse efter Inatsisartutloven, hvis det vil stride mod væsentlige samfundsmæssige forhold eller interesser.

Kompetenceforholdet mellem Grønlands Selvstyre og staten vedrørende internationale forhold inden for et område afgøres grundlæggende på baggrund af, om området er overtaget eller ikke er overtaget af Grønlands Selvstyre. Det følger af selvstyrelovens §§ 11-12. Efter § 11 og § 12, stk. 1 og 2, har Grønlands Selvstyre kompetencen til at forhandle, indgå og opsige folkeretlige aftaler på områder, der er overtaget, herunder inden for turismeområdet. Grønlands Selvstyre har således kompetencen vedrørende internationale forhold, herunder sikkerhedspolitiske og forsvarspolitiske forhold, på de overtagne områder.

Det forventes, at afgørelser efter bestemmelsen vedrørende udenrigspolitiske, forsvarspolitiske eller sikkerhedspolitiske forhold eller interesser træffes i samarbejde med de danske myndigheder, og Naalakkersuisut kan anmode danske myndigheder om at afgive høringsbemærkninger til afgørelsen til Naalakkersuisut, i det omfang det er hensigtsmæssigt og relevant.

En ansøger kan være en ansøger om meddelelse af enhver koncession eller enhver godkendelse efter Inatsisartutloven.

Naalakkersuisuts afgørelse derom kan træffes som en selvstændig afgørelse derom eller som en del af en afgørelse om at meddele eller ikke meddele en koncession eller en godkendelse til en ansøger eller en rettighedshaver. Naalakkersuisut kan også træffe en selvstændig afgørelse derom, inden Naalakkersuisut træffer en afgørelse om at meddele eller ikke at meddele en koncession eller en godkendelse.

Formålet med bestemmelsen er at sikre, at Naalakkersuisut efter forslaget har hjemmel (adgang) til at inddrage væsentlige generelle samfundsmæssige forhold og hensyn i afgørelsen af, hvorvidt der skal meddeles en koncession eller en godkendelse efter Inatsisartutloven.

Bestemmelsen skal alene anvendes i særlige undtagelsestilfælde, hvor væsentlige samfundsmæssige forhold eller interesser, herunder væsentlige udenrigspolitiske, forsvarspolitiske eller sikkerhedspolitiske forhold eller interesser, begrunder dette.

En tilsvarende bestemmelse findes i den danske lov om kontinentalsoklen og visse rørledningsanlæg på søterritoriet.

Bestemmelsen i forslagets *§ 27 a, stk. 2,* forpligter rettighedshavere og ansøgere til at oplyse Naalakkersuisut om alle forhold, der kan være relevante for at foretage en vurdering efter stk. 1. Dette kan for eksempel være oplysninger om ejerforhold, tilknytning til fremmede stater, samhandel, herunder leveringsaftaler, med virksomheder inden for militærindustrien eller tredjelande og tidligere sanktioner i forbindelse med brud på internationale konventioner med videre.

Rettighedshaveren eller ansøgerens oplysninger til Naalakkersuisut skal dokumenteres, for eksempel med udtræk fra registre eller verificerede kopier af certifikater.

Bestemmelsen hjemler endvidere, at Naalakkersuisut fra rettighedshavere og ansøgere kan kræve enhver oplysning, samt dokumentation derfor, som findes relevant for at kunne træffe en afgørelse efter stk. 1 på et tilstrækkeligt oplyst grundlag.

Oplysninger afgivet til Naalakkersuisut efter bestemmelsen vil være omfattet af landstingslov nr. 9 af 13. juni 1994 om offentlighed i forvaltningen med senere ændringer. Det betyder også, at der vil kunne være undtagelser fra aktindsigt for eksempelvis oplysninger om tekniske indretninger eller fremgangsmåder eller om drifts- eller forretningsforhold eller lignende, for så vidt det er af væsentlig økonomisk betydning for den person eller virksomhed, oplysningerne angår.

Bestemmelsen i forslagets *§ 27 a, stk. 3,* giver Naalakkersuisut hjemmel til at foretage de undersøgelser og vurderinger, der findes nødvendige, for eksempel med henblik på at verificere de af rettighedshavere og ansøgere opgivne oplysninger efter stk. 2.

Naalakkersuisut kan i den forbindelse blandt andet søge i nationale og internationale registre. Naalakkersuisut kan også tage kontakt til og indhente oplysninger fra myndigheder i andre lande, herunder myndigheder i tredjelande, og fra europæiske og internationale myndigheder og organisationer, herunder europæiske myndigheder og organisationer. Sådanne myndigheder og organisationer kan blandt andre omfatte EU, EFTA, Europol, NATO, Interpol og FN.

Til nr. 30

Det foreslås, at der indsættes et nyt *kapitel 11 a* med nye bestemmelser om lovvalg for en koncession til turistvirksomhed og om afgørelse af en tvist vedrørende en koncession eller andre forhold ved en domstol.

Den foreslåede § 27 c indeholder bestemmelser om lovvalg for en koncession til turistvirksomhed.

Bestemmelsen i *§ 27 c, stk. 1,* regulerer lovvalget for en koncession til turistvirksomhed, aktiviteter efter en koncession og forhold i forbindelse dermed. De er underlagt og reguleres af Inatsisartutloven og anden grønlandsk ret og dansk ret, som til enhver tid finder anvendelse i Grønland.

Efter almindelige lovvalgsregler vil det generelt også være således, at en koncession, aktiviteter efter en koncession og forhold i forbindelse dermed er underlagt og reguleres af Inatsisartutloven og anden grønlandsk ret og dansk ret, som til enhver tid finder anvendelse i Grønland. Den forslåede bestemmelse har dog til formål at sikre, at en koncession, aktiviteter efter en koncession og forhold i forbindelse dermed ikke på grundlag af andre forhold bliver underlagt eller skal reguleres af et andet lands ret end grønlandsk ret og dansk ret, som til enhver tid finder anvendelse i Grønland.

Lovvalget efter stk. 1 omfatter ethvert forhold vedrørende en koncession til turistvirksomhed, aktiviteter efter en koncession og forhold i forbindelse dermed. Lovvalget omfatter for eksempel også rettighedshaverens aktivitetsplan og dens overholdelse og opfyldelse, Naalakkersuisuts godkendelse af aktivitetsplanen og rettighedshaverens rapporteringer til Naalakkersuisut og en kommune. Lovvalget omfatter desuden Naalakkersuisuts og en kommunes tilsyn, afgørelser og påbud vedrørende rettighedshaverens aktiviteter efter koncessionen og aktivitetsplanen og opfyldelse af sine forpligtelser efter Inatsisartutloven, koncessionen, aktivitetsplanen, Naalakkersuisuts godkendelse af aktivitetsplanen og Naalakkersuisuts og en kommunes afgørelser og påbud. Lovvalget omfatter endvidere alle forhold vedrørende meddelelse eller ikke-meddelelse af en koncession til turistvirksomhed, vilkårene for meddelelse af en koncession til turistvirksomhed, gennemførelse af en almindelig udbudsrunde eller en særlig udbudsrunde og Naalakkersuisuts sagsbehandling, afgørelser, aktiviteter og forhold i forbindelse dermed.

Bestemmelserne i *§ 27 c, stk. 2,* regulerer lovvalget for afgørelse af enhver tvist vedrørende en koncession til turistvirksomhed, aktiviteter efter koncession eller forhold i forbindelse dermed. En sådan tvist skal afgøres efter Inatsisartutloven og anden grønlandsk ret og dansk ret, som til enhver tid finder anvendelse i Grønland.

Bestemmelsen i stk. 2 har til formål at sikre, at tvister vedrørende en koncession, aktiviteter efter en koncession eller forhold i forbindelse dermed bliver afgjort efter grønlandsk ret og dansk ret, som til enhver tid finder anvendelse i Grønland, og under hensyntagen til særlige grønlandske forhold.

Lovvalget efter stk. 2 omfatter ethvert forhold vedrørende afgørelse af enhver tvist vedrørende en koncession til turistvirksomhed, aktiviteter efter en koncession og forhold i forbindelse dermed. Forholdene omfattet af stk. 2 svarer generelt til forholdene omfattet af stk. 1. Se bemærkningerne ovenfor om stk. 1.

Den foreslåede *§ 27 d* indeholder bestemmelser om afgørelse af enhver tvist mellem Naalakkersuisut og rettighedshaveren vedrørende en koncession til turistvirksomhed, aktiviteter efter koncession eller forhold i forbindelse dermed.

Enhver sådan tvist skal og kan kun indbringes for og afgøres af de grønlandske og danske domstole med kompetence i Nuuk, Grønland. Det bestemmes videre, at de nævnte domstole skal have enekompetence vedrørende sådanne tvister. Enhver sådan tvist kan og må således ikke indbringes for og afgøres af andre domstole, voldgiftsretter eller andre tvisteløsningsorganer i Grønland, Danmark eller andre lande. Hvis det alligevel sker, vil enhver dom, kendelse og afgørelse afsagt eller truffet af sådanne andre domstole, voldgiftsretter eller andre tvisteløsningsorganeri Grønland, Danmark eller andre lande være ugyldig og uden retsvirkning og ikke kunne anerkendes eller fuldbyrdes i Grønland.

Det følger af bestemmelsen om enekompetencen for de grønlandske og danske domstole i Grønland, at Retten i Grønland i Nuuk skal være retten i 1. instans for afgørelse af enhver tvist omfattet af bestemmelsen, og at en afgørelse truffet af Retten i Grønland kan ankes og kæres efter bestemmelserne derom.

Den foreslåede bestemmelse i *§ 27 e, stk. 1*, fastsætter en generel frist på 1 år for indbringelse for domstolene af en afgørelse om forhold omfattet af Inatsisartutloven, herunder en koncession til turistvirksomhed og aktiviteter og forhold i forbindelse dermed. Den generelle frist på 1 år skal sikre en enkel og klar retsstilling vedrørende dette forhold. Bestemmelsen svarer generelt til § 3 d, stk. 1, i råstofloven.

Bestemmelsen finder anvendelse både for søgsmål vedrørende selve afgørelsen, herunder for eksempel domstolsprøvelse af afgørelsens gyldighed eller virkninger, og for søgsmål om erstatningskrav, andre betalingskrav eller andre krav vedrørende eller i forbindelse med afgørelsen.

Bestemmelsen indeholder 2 regler om fristens begyndelse. Hvis en afgørelse er meddelt til en part, regnes fristen fra dagen for meddelelsen. Hvis en afgørelse er offentligt bekendtgjort, regnes fristen dog altid fra dagen for offentliggørelsen. Bestemmelsen fastsætter også en regel om fristens udløb. Hvis den almindelige frist udløber på en lørdag eller en helligdag, forlænges fristen til den efterfølgende hverdag.

Bestemmelsen i stk. 1 har til formål at sikre, at borgere, myndigheder og erhvervslivet opnår en endelig retsstilling inden for en rimelig frist. Rettighedshavere og andre, der udfører aktiviteter inden for Inatsisartutloven område, har også behov for at kunne handle i tillid til trufne afgørelser uden frygt for, at sagen efter længere tid kan indbringes for og ændres af domstolene.

Lignende bestemmelser findes i dansk lovgivning. I den danske lov om miljøbeskyttelse gælder som udgangspunkt en frist på 6 måneder for indbringelse af afgørelser for domstolene om forhold omfattet af loven. Den danske lov om miljøbeskyttelse giver dog i visse tilfælde en frist på 1 år. I den danske lov om planlægning gælder også en frist på 6 måneder for indbringelse af afgørelser for domstolene. Danske love om miljøbeskyttelse og planlægning har blandt andet det til fælles, at de regulerer væsentlige samfundsmæssige interesser, hvor der er et samfundsmæssigt behov for at opnå en klar og endelig retsstilling inden for et rimeligt tidsrum. Det samme behov gør sig gældende inden for Inatsisartutloven område.

Det følger af bestemmelsen i *§ 27 e, stk. 2*, at indbringelse af en afgørelse for domstolene ikke har opsættende virkning, medmindre Naalakkersuisut bestemmer andet.

Hvis indbringelse af en afgørelse for domstolene har opsættende virkning, får afgørelsen først virkning, når sagen er afgjort uden ophævelse eller ændring af afgørelsen, eller når sagen er afvist, frafaldet eller ophørt på anden måde.

Ved vurderingen af spørgsmålet om opsættende virkning kan der blandt andet tages hensyn til, om afgørelsen vil kunne medføre væsentlige negative indvirkninger på samfundet eller andre væsentlige forhold. Udgangspunktet er dog som nævnt, at indbringelse af en afgørelse for domstolene ikke har opsættende virkning.

Bestemmelsen § 27 e, stk. 2, svarer generelt til § 3 d, stk. 3, i råstofloven.

Det følger af bestemmelsen i *§ 27 e, stk. 3*, at en afgørelse om forhold omfattet af Inatsisartutloven kun kan indbringes for domstolene med kompetence i Grønland. Det følger videre af bestemmelsen, at en sådan afgørelse kun kan indbringes efter og i overensstemmelse med bestemmelserne derom i Inatsiartutloven og bestemmelser og vilkår derom fastsat af Naalakkersuisut, herunder bestemmelser og vilkår fastsat for en koncession til turistvirksomhed.

Formålet med bestemmelsen er at sikre, at afgørelser om forhold omfattet af Inatsisartutloven kun indbringes for domstolene i Grønland og kun afgøres efter Inatsisartutloven og bestemmelser og vilkår fastsat af Naalakkersuisut, herunder bestemmelser og vilkår i en koncession til turistvirksomhed.

Sådanne afgørelser kan således efter den foreslåede bestemmelse ikke indbringes for andre domstole, voldgiftsretter eller andre tvisteløsningsorganeri Grønland, Danmark eller andre lande. Hvis det alligevel sker, vil enhver dom, kendelse og afgørelse afsagt eller truffet af sådanne andre domstole, voldgiftsretter eller andre tvisteløsningsorganeri Grønland, Danmark eller andre lande være ugyldig og uden retsvirkning og ikke kunne anerkendes eller fuldbyrdes i Grønland.

Det følger videre af bestemmelsen, at en afgørelse, der indbringes for domstolene, skal indbringes for Retten i Grønland som 1. instans, og at en afgørelse truffet af Retten i Grønland kan ankes og kæres efter bestemmelserne derom.

Bestemmelsen § 27 e, stk. 3, svarer i ret vidt omfang til § 3 d, stk. 4, i råstofloven.

*Til § 2*

Til stk. 1

Bestemmelsen vedrører ikrafttrædelsestidspunktet for forslaget.

Det foreslås, at forslaget træder i kraft den 1. januar 2024.

Til stk. 2

Bestemmelsen vedrører de krav til koncessioner til turistvirksomhed, som er fastsat ved forslagets ikrafttræden. Det følger af bestemmelsen, at sådanne koncessionskrav bevarer deres gyldighed, og at forslaget også finder anvendelse på sådanne koncessionskrav.

Sådanne koncessionskrav fastsat efter turismekoncessionsloven er generelt fastsat uden bestemmelser om, hvornår de ophører. De finder dermed anvendelse uden begrænsning i tid, indtil Naalakkersuisut fastsætter bestemmelser om deres ophør. Det kan være uhensigtsmæssigt, at de fortsat finder anvendelse, hvis Naalakkersuisut ikke har meddelt nogen koncessioner for de omfattede områder og ikke planlægger og gennemfører procedurer for meddelelse af en eller flere koncessioner til turistvirksomhed for de omfattede områder. Koncessionskravene vil dermed medføre, at det ikke er muligt for personer og virksomheder at levere de omfattede turisprodukter mod betaling til turister i de omfattede områder, selvom ingen andre er rettighedshavere efter koncessioner om levering af turisprodukterne i områderne. I sådanne tilfælde vil det være bedst, hvis Naalakkersuisut fastsætter bestemmelser om koncessionskravenes ophør.

Den foreslåede bestemmelse i stk. 2 indeholder derfor bestemmelser om Naalakkersuisuts fastsættelse af bestemmelser om sådanne koncessionskravs ophør. Det er en klargøring af retstillingen efter en fortolkning af bestemmelserne i turismekoncessionsloven. Det følger af fortolkningen, at Naalakkersuisut kan træffe afgørelse om fastsættelse af koncessionskrav og dermed også om ophør af koncessionskrav.

Efter den foreslåede bestemmelse finder et sådant koncessionskrav anvendelse, indtil den første hverdag efter Naalakkersuisuts offentliggørelse af en afgørelse om koncessionskravets ophør.

Det følger videre af den foreslåede bestemmelse, at Naalakkersuisut dog kan fastsætte bestemmelser om, at et sådant koncessionskrav finder anvendelse, indtil en bestemt dag, eller indtil den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8.

Naalakkersuisut kan således bestemme, at et sådant koncessionskrav finder anvendelse, indtil en bestemt dag, hvis det er mest hensigtsmæssigt. Det kan det for eksempel være, hvis Naalakkersuisut indtil den bestemte dag vil have mulighed for at gennemføre en procedure for meddelelse af en eller flere koncessioner til turistvirksomhed efter § 8, og hvis Naalakkersuisut indtil den bestemte dag vil udelukke, at personer og virksomheder leverer de omfattede turisprodukter mod betaling til turister i de omfattede områder og dermed eventuelt også foretager investeringer i forbindelse dermed. Det kan for eksempel være investeringer i hytter eller anlæg til brug for leveringen af turistprodukterne. Sådanne investeringer kan helt eller delvist miste deres værdi, hvis en anden person eller virksomhed derefter meddeles en koncession til turistvirksomhed og dermed får eneret på levering af turistprodukterne mod betaling i det omfattede område. Det kan være bedst at undgå risikoen for sådanne investeringer, der helt eller delvist kan miste deres værdi.

Efter den foreslåede bestemmelse kan Naalakkersuisut også bestemme, at et koncessionskrav finder anvendelse, indtil den første hverdag efter Naalakkersuisuts offentliggørelse af en afgørelse om afslutning af en procedure for meddelelse af en eller flere koncessioner til turistvirksomhed efter § 8. Formålet med denne anden del af bestemmelsen er det samme som formålet den første del af bestemmelsen, som omtalt ovenfor. Det er dog mere hensigtsmæssigt at anvende denne anden del af bestemmelsen, hvis Naalakkersuisut er begyndt at gennemføre eller konkret har planlagt at gennemføre en procedure for meddelelse af en eller flere koncessioner til turistvirksomhed efter § 8. Koncessionskravet til dermed ophøre, når processen er afsluttet og det dermed er afgjort, om Naalakkersuisut meddeler eller ikke meddeler en koncession til levering af det omfattede turistprodukt i området. Meddeler Naalakkersuisut en koncession, vil rettighedshaveren have eneret til levering af det omfattede turistprodukt i området. Meddeler Naalakkersuisut ikke en koncession, vil koncessionskravet generelt ikke længere være relevant, da Naalakkersuisut ikke vil meddele en koncession for området. Hvis en sådan procedure i et særligt tilfælde må genoptaget eller gennemføres på ny, kan det dog være relevant at opretholde eller genindføre koncessionskravet, indtil den genoptagne eller nye procedure er afsluttet. Naalakkersuisut må da fastsætte bestemmelser derom.

Til stk. 3

Bestemmelsen omfatter de nuværende koncessioner til turistvirksomhed meddelt efter turismekoncessionsloven og rettighedshavere efter sådanne koncessioner.

Bestemmelsen omfatter også de allerede udførte og fremtidige aktiviteter efter sådanne koncessioner og forhold i forbindelse dermed.

Bestemmelsen omfatter endvidere Naalakkersuisuts tidligere og fremtidige afgørelser i forbindelse med sådanne koncessioner, rettighedshavere, aktiviteter og forhold.

Efter forslagets § 1, nr. 30, indsættes som § 27 e, stk. 1, en bestemmelse om, at en afgørelse om forhold omfattet af Inatsisartutloven, herunder en koncession til turistvirksomhed og aktiviteter og forhold i forbindelse dermed, kun kan indbringes for domstolene inden for en frist på 1 år.

Efter den foreslåede bestemmelse i stk. 3 regnes tidsfristen i § 27 c, stk. 1, dog fra tidspunktet for forslagets ikrafttræden for afgørelser, der er truffet før forslagets ikrafttræden.